LINJA GWIDA (UE) 2021/830 TAL-BANK ĊENTRALI EWROPEW

tas-26 ta’ Marzu 2021

dwar statistika tal-partiti tal-karta tal-bilanċ u statistika dwar ir-rati tal-imgħax ta’ istituzzjonijiet finanzjarji monetarji (BĊE/2021/11)

IL-KUNSILL GOVERNATTIV TAL-BANK ĊENTRALI EWROPEW,

Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 127(2) tiegħu,

Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikoli 5.1, 12.1 u 14.3 tiegħu,

Billi:

(1) Sabiex iwettaq il-kompiti tiegħu skont it-Trattati, il-Bank Ċentrali Ewropew (BĊE) jeħtieġ ir-rapportar ta’ tagħrif statistiku dwar il-karta tal-bilanċ tas-settur tal-istituzzjonijiet finanzjarji monetarji (MFI) tal-Istati Membri li l-munita tagħhom hija l-euro (minn hawn’ il quddiem ‘l-Istati Membri taż-żona tal-euro’). Dan it-tagħrif jipprovdi lill-BĊE bi stampa statistika komprensiva tal-iżviluppi monetarji fl-Istati Membri taż-żona tal-euro li huma meqjusa bħala territorju ekonomiku wieħed. Jeħtieġ ukoll tagħrif statistiku dettaljat biżżejjed biex tiġi żgurata l-utilità analitika kontinwa tal-aggregati monetarji taż-żona tal-euro u l-kontropartijiet għat-tmexxija ta’ analiżi makroekonomika u strutturali fil-livell tal-Unjoni.

(2) Il-ġbir ta’ tagħrif statistiku mill-Banek Ċentrali Nazzjonali (BĊNi) għandu jiġi armonizzat tul iż-żona tal-euro kollha. Għaldaqstant, jeħtieġ li jiġu stabbiliti regoli komuni għall-ġbir u t-trattament ta’ dik l-informazzjoni. Huwa importanti li jiġi żgurat li dawk ir-regoli ma jimponux piż ta’ rapportar mhux raġonevoli fuq il-BĊNi. Il-BĊNi għandhom għalhekk jirrapportaw dak it-tagħrif statistiku lill-BĊE bl-użu tat-tagħrif statistiku miġbur skont ir-Regolament (UE) 2021/379 tal-Bank Ċentrali Ewropew (BĊE/2021/2) (1), ir-Regolament (UE) Nru 1072/2013 tal-Bank Ċentrali Ewropew (BĊE/2013/34) (2) u r-Regolament (UE) Nru 1074/2013 tal-Bank Ċentrali Ewropew (BĊE/2013/39) (3). Il-BĊE jista’ jagħmel użu mit-tagħrif statistiku rrapportat skont din il-Linja Gwida skont ir-Regolament tal-Kunsill (KE) Nru 2533/98 (4).

(3) Ċerti definizzjonijiet fir-Regolament (UE) Nru 2533/98 huma ukoll rilevanti għall-finijiet tar-rappurtaġġ skont din il-Linja Gwida u għandhom għalhekk japplikaw.

(4) MFIs li huma parti mill-popolazzjoni attwali li tirrapporta huma meħtieġa jirrapportaw tagħrif statistiku relatat mal-karti tal-bilanċ tagħhom lill-bank ċentrali nazzjonali (BĊN) tal-Istat Membru li fih huma residenti skont ir-Regolament (UE) 2021/379 (BĊE/2021/2). Huwa għalhekk meħtieġ li jiġu definiti l-formati u l-proċeduri li l-BĊNi għandhom isegwu sabiex jirrapportaw lill-BĊE tagħrif statistiku derivat minn dik l-informazzjoni miġbura mill-popolazzjoni attwali li tirrapporta u mill-karta tal-bilanċ tal-BĊNi stess. Barra minn hekk, għal skopijiet ta’ rapportar statistiku, il-BĊE għandu jikseb tagħrif statistiku mill-karta tal-bilanċ tiegħu stess, li jikkorrispondi għat-tagħrif statistiku miksub mill-BĊNi mill-karti tal-bilanċ tagħhom.

(5) Sabiex l-iżviluppi monetarji jkunu jistgħu jiġu analizzati skont it-tip ta’ MFIs, il-BĊE jiġbor statistika dwar il-karta tal-bilanċ aggregata tal-fondi tas-suq monetarju (“money market funds” – MMFs) u l-korporazzjonijiet li jaċċettaw id-depożiti għajr il-banek ċentrali. Sabiex tinkiseb din l-istatistika għaż-żona tal-euro u l-Istati Membri taż-żona tal-euro individwali, huwa meħtieġ li l-BĊE jiġbor mingħand il-BĊNi tagħrif statistiku dwar l-assi u l-obbligazzjonijiet tal-MMFs.

(6) Bil-għan li jiġi żgurat li t-tagħrif statistiku dwar is-settur tal-MFI rrapportat lill-BĊE ikun rappreżentattiv tal-popolazzjoni kollha li tirrapporta ta’ kull Stat Membru taż-żona tal-euro, għandhom jiġu stabbiliti regoli komuni dwar l-ingrossar għal MFIs żgħar li ġew eżentati minn ċerti rekwiżiti ta’ rapportar skont l-Artikolu 9 tar-Regolament (UE) 2021/379 (BĊE/2021/2) u skont l-Artikolu 4 tar-Regolament (UE) Nru 1072/2013 (BĊE/2013/34). Għall-istess raġuni, għandhom jiġu stabbiliti regoli komuni dwar l-ingrossar għall-MFIs li ntgħażlu mill-BĊNi permezz ta’ kampjun skont l-Artikolu 2 tar-Regolament (UE) Nru 1072/2013 (BĊE/2013/34).

(7) Sabiex jiġu analizzati aħjar l-iżviluppi fir-rigward ta’ self mogħti minn MFIs lil korporazzjonijiet mhux finanzjarji fiż-żona tal-euro u Stati Membri taż-żona tal-euro individwali, il-BĊNi għandhom jirrapportaw lill-BĊE, fejn disponibbli, tagħrif statistiku dwar self MFI lil korporazzjonijiet mhux finanzjarji skont l-attività ekonomika.

(8) Biex jikkumplimentaw l-analiżi tal-iżviluppi tal-kreditu fiż-żona tal-euro u fl-Istati Membri individwali taż-żona tal-euro, il-BĊNi għandhom jipprovdu informazzjoni lill-BĊE dwar linji ta’ kreditu mhux miġbuda tal-MFI mqassma skont is-settur istituzzjonali. Sabiex tittejjeb il-komparabbiltà bejn il-pajjiżi, il-BĊNi għandhom jirrapportaw tagħrif statistiku dwar linji ta’ kreditu mhux miġbuda li huma konsistenti mad-definizzjonijiet stabbiliti fir-Regolament (UE) Nru 575/2013 tal-Parlament Ewropew u tal-Kunsill (5) u Regolament (UE) 2016/867 tal-Bank Ċentrali Ewropew (BĊE/2016/13) (6).

(9) Jeħtieġ li l-BĊE jissorvelja t-trażmissjoni tal-politika monetarja permezz ta’ bidliet fir-rati tal-imgħax applikati mill-MFIs għad-depożiti u s-self fir-rigward tal-unitajiet domestiċi u l-korporazzjonijiet mhux finanzjarji. Huwa għalhekk meħtieġ li jiġu definiti l-formati u l-proċeduri li l-BĊNi għandhom isegwu sabiex jirrapportaw din l-informazzjoni lill-BĊE, f’konformità mar-Regolament (UE) Nru 1072/2013 (BĊE/2013/34).

(10) Jeħtieġ li l-Eurosistema tuża l-istatistika tal-karta tal-bilanċ u tar-rata tal-imgħax tal-istituzzjonijiet finanzjarji monetarji individwali miġbura skont ir-Regolament (UE) Nru 2021/379 (BĊE/2021/2) u r-Regolament (UE) Nru 1072/2013 (BĊE/2013/34), rispettivament, għall-finijiet tal-politika monetarja, l-istabbiltà finanzjarja u l-politika makroprudenzjali, kif ukoll għall-kompiti relatati mas-superviżjoni mikroprudenzjali tal-istituzzjonijiet ta’ kreditu fl-Istati Membri taż-żona tal-euro. Il-BĊNi għandhom għalhekk ikunu meħtieġa jirrapportaw lill-BĊE l-istatistika individwali tal-partita tal-karta tal-bilanċ MFI (IBSI) u tar-rata tal-imgħax (IMIR).

(11) Fil-5 ta’ Ġunju 2020, il-Kunsill Governattiv approva estensjoni tal-bord tal-istituzzjonijiet ta’ kreditu taż-żona tal-euro għat-trażmissjoni lill-BĊE ta’ partiti individwali fil-karta tal-bilanċ (7), li t-trażmissjoni regolari tagħhom tibda fir-rigward tal-informazzjoni tal-karta tal-bilanċ li tirreferi għal Frar 2021. Sabiex jitnaqqas il-piż akbar ta’ rapportar għall-BĊNi li jirriżulta minn dik l-estensjoni, huwa xieraq li r-rekwiżiti relatati mat-trażmissjoni tal-informazzjoni IBSI għal dawk l-istituzzjonijiet ta’ kreditu jkunu limitati meta mqabbla mat-trażmissjoni ta’ informazzjoni IBSI għall-istituzzjonijiet ta’ kreditu inklużi fil-bord qabel l-estensjoni tagħha (istituzzjonijiet ewlenin).

(12) Sabiex jikkumplimenta l-analiżi f’waqtha tal-iżviluppi monetarji u tal-kreditu, huwa xieraq li l-BĊE jirċievi tagħrif IBSI u IMIR fl-istess ħin bħall-aggregati nazzjonali għall-istituzzjonijiet ewlenin, li n-negozju tagħhom ikopri sehem sinifikanti tal-indikaturi aggregati rilevanti. Sabiex jiġu evitati interruzzjonijiet fis-serje taż-żmien tal-IBSI u l-IMIR u biex tiġi żgurata kopertura kontinwa tal-aggregati nazzjonali tal-istituzzjonijiet ewlenin, huwa xieraq li istituzzjoni ta’ kreditu ġdida li tirriżulta minn fużjoni, akkwiżizzjoni jew riorganizzazzjoni korporattiva oħra li tinvolvi istituzzjoni ewlenija waħda jew aktar tkun hija stess istituzzjoni ewlenija. Meta Stat Membru jadotta l-euro, huwa meħtieġ li jiġi identifikat liema mill-istituzzjonijiet ta’ kreditu residenti għandhom ikunu istituzzjonijiet ewlenin għall-finijiet tal-analiżi f’waqtha tal-iżviluppi monetarji u tal-kreditu f’dak l-Istat Membru, filwaqt li jitqies ukoll il-piż tar-rapportar għall-BĊN rilevanti.

(13) Skont l-Artikolu 12.1 tal-Istatut tas-Sistema Ewropea tal-Banek Centrali u tal-Bank Ċentrali Ewropew (minn hawn ’il quddiem, l-‘Istatut tas-SEBĊ’), il-Kunsill Governattiv jista' jiddeċiedi li jiddelega ċerti setgħat lill-Bord Eżekuttiv. Skont il-prinċipji ġenerali dwar id-delegazzjoni kif żviluppati u kkonfermati mill-Qorti tal-Ġustizzja tal-Unjoni Ewropea, id-delegazzjoni ta' setgħat ta' teħid ta' deċiżjonijiet għandha tkun limitata, proporzjonata u bbażata fuq kriterji speċifikati. Għaldaqstant, huwa xieraq li jiġi pprovdut li fejn il-Kunsill Governattiv jew il-Bord Eżekuttiv jagħti jew jirtira permess għall-BĊNi biex japplikaw limitu speċifikat għall-karti tal-bilanċ tal-istituzzjonijiet ta’ kreditu taż-żona tal-euro li għalihom id-data individwali tiġi rrapportata lill-BĊE, huma għandhom jikkunsidraw jekk tali applikazzjoni tirriżultax f’piż ta’ rapportar sproporzjonat fuq dawk il-BĊNi.

(14) Il-BĊE jżomm ir-Reġistru ta’ Data dwar Istituzzjonijiet u Affiljati (minn hawn ’il quddiem ‘RIAD’), repożitorju ċentrali ta' data ta' referenza dwar unitajiet istituzzjonali rilevanti għall-finijiet ta' statistika. Id-data ta’ referenza għal MFIs u l-informazzjoni dwar l-istituzzjonijiet ta’ kreditu taż-żona tal-euro li għalihom tiġi rrapportata data IBSI jew IMIR mill-BĊNi hija maħżuna f’RIAD skont il-Linja Gwida (UE) 2018/876 tal-Bank Ċentrali Ewropew (BĊE/2018/16) (8). Huwa għalhekk xieraq li tiġi speċifikata l-informazzjoni li l-BĊNi huma meħtieġa li jdaħħlu u jaġġornaw fir-RIAD fir-rigward tal-istituzzjonijiet ta’ kreditu taż-żona tal-euro li għalihom tiġi rrapportata data IBSI jew IMIR.

(15) Sabiex jitnaqqas il-piż kumplessiv tar-rapportar, it-tagħrif statistiku miġbur skont ir-Regolament (UE) 2021/379 (BĊE/2021/2) tintuża għall-kalkolu regolari tal-bażi ta’ riżerva tal-istituzzjonijiet ta’ kreditu soġġetti għar-reġim ta’ riżerva minima tal-BĊE skont ir-Regolament (UE) 2021/378 tal-Bank Ċentrali Ewropew (BĊE/2021/1) (9). Sabiex il-BĊE jipproduċi statistika dwar it-tqassim tal-bażi ta’ riżerva aggregata skont it-tipi ta’ obbligazzjonijiet, huwa meħtieġ li l-BĊNi jirrapportaw lill-BĊE tagħrif statistiku dwar il-bażi ta’ riżerva tal-istituzzjonijiet ta’ kreditu għall-Istati Membri individwali taż-żona tal-euro. Huwa meħtieġ ukoll li l-BĊE jiġbor tagħrif statistiku dwar il-proporzjon makro sabiex jimmonitorja l-adegwatezza tat-tnaqqis standard imsemmi fl-Artikolu 5 tar-Regolament (UE) 2021/378 (BĊE/2021/1).

(16) L-aggregati monetarji taż-żona tal-euro u l-kontropartijiet tagħhom huma derivati prinċipalment mid-data tal-karta tal-bilanċ MFI miġbura skont ir-Regolament (UE) 2021/379 (BĊE/2021/2). Madankollu, l-aggregati monetarji taż-żona tal-euro jinkludu mhux biss l-obbligazzjonijiet monetarji tal-MFIs iżda wkoll l-obbligazzjonijiet monetarji tal-gvern ċentrali u tal-istituzzjonijiet ġiro tal-uffiċċji postali (POGIs) li ma jappartjenux għas-settur tal-gvern ċentrali. Huwa għalhekk meħtieġ li t-tagħrif statistiku dwar il-POGIs li jirċievu depożiti minn istituzzjonijiet finanzjarji mhux monetarji residenti fiż-żona tal-euro skont ir-Regolament (UE) Nru 1074/2013 (BĊE/2013/39) jiġi rrapportat lill-BĊE. Għall-istess raġuni, huwa meħtieġ li t-tagħrif statistiku dwar l-obbligazzjonijiet monetarji tal-gvern ċentrali, u l-investimenti mill-gvern ċentrali ta’ flus kontanti u titoli maħruġa mill-MFIs taż-żona tal-euro, jiġi rrapportat lill-BĊE. Għaldaqstant, għandhom jiġu definiti l-formati u l-proċeduri għar-rapportar ta’ tali informazzjoni lill-BĊE.

(17) Biex jgħinu fl-analiżi tal-istruttura u l-iżviluppi fis-settur bankarju taż-żona tal-euro, il-BĊNi għandhom jirrapportaw indikaturi finanzjarji strutturali tal-istituzzjonijiet ta’ kreditu skont il-mudelli speċifikati f’din il-Linja Gwida. Sabiex jitnaqqas il-piż tar-rapportar, il-BĊNi għandu jkollhom l-għażla li jagħmlu l-informazzjoni disponibbli f’sorsi ta’ data alternattivi, li jistgħu jintużaw mill-BĊE biex jikseb l-indikaturi meħtieġa soġġett għal ftehim mal-BĊE.

(18) Ir-Regolament (UE) 2019/2033 tal-Parlament Ewropew u tal-Kunsill (10) jemenda, inter alia, id-definizzjoni ta’ “istituzzjoni ta’ kreditu” fir-Regolament (UE) Nru 575/2013 biex tinkludi ditti sistemiċi tal-investiment, li sakemm dawk id-ditti ma jkunux qed iwettqu attivitajiet konsistenti mal-istandards komuni, id-definizzjonijiet u l-klassifikazzjonijiet għall-klassifikazzjoni statistika tal-korporazzjonijiet li jaċċettaw id-depożiti, mhumiex MFIs. Konsegwentement, ir-Regolament (UE) 2021/379 (BĊE/2021/2) jiddistingwi l-istituzzjonijiet ta’ kreditu kklassifikati fis-settur tal-MFI minn istituzzjonijiet ta’ kreditu mhux MFI fl-ambitu tal-popolazzjoni attwali li tirrapporta. Sabiex il-BĊE jissorvelja b’mod effettiv l-attivitajiet tal-istituzzjonijiet ta’ kreditu, huwa meħtieġ li l-informazzjoni miġbura mill-BĊNi minn istituzzjonijiet ta’ kreditu mhux MFI skont ir-Regolament (UE) 2021/379 (BĊE/2021/2) tiġi trażmessa lill-BĊE.

(19) Sabiex jiġu żgurati l-preċiżjoni u l-kwalità tat-tagħrif statistiku miġbur mill-BĊE, huwa meħtieġ li jiġi previst il-monitoraġġ, il-verifika u, fejn xieraq, ir-reviżjoni tat-tagħrif statistiku rrapportat mill-BĊNi. Għall-istess raġunijiet, il-BĊNi għandhom jipprovdu spjegazzjonijiet lill-BĊE għal reviżjonijiet li jtejbu b’mod sinifikanti t-tagħrif statistiku rrapportat, jew meta jintalab mill-BĊE.

(20) L-Artikolu 5 tal-Istatut tas-SEBĊ, flimkien mal-Artikolu 4(3) tat-Trattat dwar l-Unjoni Ewropea, jimplika li l-Istati Membri li l-munita tagħhom mhijiex l-euro (minn hawn ’il quddiem ‘Stati Membri mhux fiż-żona tal-euro’) li qegħdin jippjanaw li jadottaw l-euro għandhom ifasslu u jimplimentaw miżuri għall-ġbir tat-tagħrif statistiku meħtieġ biex jissodisfaw ir-rekwiżiti ta’ rapportar tal-istatistika tal-BĊE bi tħejjija għal tali adozzjoni tal-euro. Għaldaqstant, l-applikazzjoni ta’ din il-Linja Gwida tista’ tiġi estiża għall-BĊNi ta’ Stati Membri mhux fiż-żona tal-euro għal perjodu ta’ referenza definit, fejn xieraq. Barra minn hekk, sabiex il-BĊE jkun jista’ jikseb ħarsa ġenerali komprensiva tat-tagħrif statistiku miġbur u jwettaq analiżi rilevanti, il-BĊNi ta’ Stati Membri mhux fiż-żona tal-euro li jadottaw l-euro għandhom ikunu meħtieġa jipprovdu lill-BĊE b’tagħrif statistiku li jkopri perijodu speċifikat qabel l-adozzjoni tal-euro minnhom u l-adeżjoni tagħhom mal-Unjoni.

(21) Sabiex il-BĊE jwettaq il-kompiti tiegħu, huwa xieraq li l-BĊNi jirrapportaw it-tagħrif statistiku meħtieġ sa data speċifikata. Għal dak il-għan u sabiex tingħata aktar ċarezza lill-BĊNi, huwa xieraq li l-BĊNi jirrapportaw ukoll skont il-kalendarju tar-rapportar ikkomunikat lill-BĊNi mill-BĊE.

(22) Għandhom jiġu stabbiliti regoli komuni għall-pubblikazzjoni mill-BĊNi ta’ tagħrif statistiku dwar il-karti tal-bilanċ MFI li għandhom jiġu rrapportati skont din il-Linja Gwida sabiex jiġi żgurat rilaxx ordnat tal-aggregati sensittivi għas-suq ewlenin relatati.

(23) Huwa xieraq li jiġi pprovdut metodu komuni ta’ trażmissjoni ta’ tagħrif statistiku rrapportat lill-BĊE għall-BĊNi kollha. Għaldaqstant, għandu jiġi miftiehem u speċifikat format ta’ trażmissjoni elettroniku armonizzat mis-SEBĊ.

(24) Huwa meħtieġ li tiġi stabbilita proċedura biex isiru emendi tekniċi lill-Annessi ta' din il-Linja Gwida b'mod effettiv, kemm-il darba dawn l-emendi la jbiddlu l-qafas kunċettwali bażiku, u lanqas ma jaffettwaw il-piż tar-rapportar. Għaldaqstant, il-Bord Eżekuttiv tal-BĊE għandu jkun jista’ jagħmel tali emendi tekniċi u għandu jittieħed kont tal-fehmiet tal-Kumitat tal-Istatistika tas-SEBĊ meta tiġi segwita din il-proċedura.

(25) Sabiex tiġi implimentata d-deċiżjoni tal-Kunsill Governattiv meħuda fil-5 ta’ Ġunju 2020 dwar l-estensjoni tal-istatistika tal-partiti tal-karta tal-bilanċ individwali, huwa meħtieġ li l-BĊNi iqisu l-bord estiż tal-istituzzjonijiet ta’ kreditu taż-żona tal-euro għat-trażmissjoni regolari lill-BĊE ta’ statistika IBSI għall-perjodu ta’ referenza Frar 2021. Għalhekk, il-BĊNi għandhom jidentifikaw l-istituzzjonijiet ta’ kreditu li għalihom id-data tal-IBSI u l-IMIR għandha tiġi rrapportata skont il-kamp ta’ applikazzjoni ta’ din il-Linja Gwida. Peress li l-Linja Gwida BĊE/2014/15 tal-Bank Ċentrali Ewropew (11) dwar l-istatistika monetarja u finanzjarja tkompli tapplika sal-1 ta’ Frar 2022, huwa meħtieġ li jiġu previsti rekwiżiti tranżitorji ta’ rappurtar skont din il-Linja Gwida sal-1 ta’ Frar 2022. Huwa meħtieġ ukoll illi l-BĊNi jirrapportaw dik l-informazzjoni mal-ħtiġijiet ta’ tempestività ta’ din il-Linja Gwida għal dak il-perjodu.

(26) Barra minn hekk, fid-dawl tal-emendi għad-definizzjoni ta’ “istituzzjoni ta’ kreditu” fir-Regolament (UE) Nru 575/2013 li japplikaw mis-26 ta’ Ġunju 2021, huwa meħtieġ li jiġu previsti rekwiżiti tranżitorji ta’ rapportar għall-BĊNi fuq il-partiti tal-karti tal-bilanċ ta’ istituzzjonijiet ta’ kreditu mhux MFI għall-perjodu mis-26 ta’ Ġunju 2021 sal-1 ta’ Frar 2022.

(27) Sabiex jiġi żgurat li l-ġbir u l-analiżi ta’ tagħrif statistiku jkunu effettivi, il-BĊNi għandhom jikkonformaw mad-dispożizzjonijiet ta’ din il-Linja Gwida mill-istess data bħad-data tal-applikazzjoni tar-rekwiżiti l-ġodda ta’ rapportar fl-Artikolu 5 tar-Regolament (UE) 2021/379 (BĊE/2020/2). Din il-Linja Gwida għalhekk għandha tapplika mill-1 ta’ Frar 2022,

ADOTTA DIN IL-LINJA GWIDA:

TAQSIMA 1

SUĠĠETT U KAMP TA' APPLIKAZZJONI

Artikolu 1 Suġġett Din il-Linja Gwida tistabbilixxi r-rekwiżiti ta’ rapportar għall-BĊNi dwar tagħrif statistiku li għandu jiġi rrapportat fuq partiti tal-karta tal-bilanċ u rati tal-imgħax ta’ istituzzjonijiet finanzjarji monetarji (MFIs), partiti tal-karta tal-bilanċ ta’ istituzzjonijiet ta’ kreditu mhux MFI, ir-riżervi minimi u l-indikaturi finanzjarji strutturali tal-istituzzjonijiet ta’ kreditu, u tagħrif statistiku dwar l-istituzzjonijiet giro tal-uffiċċji postali (POGIs) u l-gvern ċentrali meħtieġ għall-kumpilazzjoni ta’ aggregati monetarji u kontropartijiet. B’mod partikolari, din il-Linja Gwida tispeċifika t-tagħrif li għandu jiġi rraportat mill-BĊNi lill-BĊE, it-trattament ta’ dak it-tagħrif, il-frekwenza u ż-żmien ta’ dak ir-rapportar u l-istandards li għandhom japplikaw lil dak ir-rapportar.

Artikolu 2 Definizzjonijiet Għall-finijiet ta’ din il-Linja Gwida, japplikaw id-definizzjonijiet fl-Artikolu 2 tar-Regolament (UE) 2021/379 (BĊE/2021/2), Artikolu 1 tar-Regolament (UE) Nru 1072/2013 tal-Bank Ċentrali Ewropew (BĊE/2013/34) (12) u l-Artikolu 1 tar-Regolament (UE) Nru 1074/2013 tal-Bank Ċentrali Ewropew (BĊE/2013/39) (13). Id-definizzjonijiet li ġejjin japplikaw ukoll: (1) ‘tagħrif statistiku’ tfisser ‘tagħrif statistiku’ kif iddefinit fl-Artikolu 1(11) tar-Regolament tal-Kunsill (KE) Nru 2533/98 (14); (2) ‘perjodu ta’ produzzjoni’ tfisser il-perjodu bejn it-tempestivita` preskritta skont din il-Linja Gwida għar-rapportar ta’ tagħrif statistiku mill-BĊNi lill-BĊE sad-data li fiha l-BĊE jieqaf jilqa’ d-data; (3) ‘bażi ta’ riżerva’ tfisser ‘bażi ta’ riżerva’ kif definit fl-Artikolu 2(8) tar-Regolament (UE) 2021/379 (BĊE/2021/1). (4) ‘perjodu ta’ żamma’ tfisser ‘perjodu ta’ żamma’ kif definit fl-Artikolu 2(10) tar-Regolament (UE) 2021/378 (BĊE/2021/1).

TAQSIMA 2

PARTITI TAL-KARTA TAL-BILANĊ MFI

Artikolu 3 Tagħrif statistiku li għandu jiġi rrapportat dwar il-partiti tal-karta tal-bilanċ ta’ banek ċentrali 1. Il-BĊNi għandhom jirrapportaw lill-BĊE il-partiti tal-karta tal-bilanċ tas-settur tal-bank ċentrali li ġejjin: (a) l-ammonti pendenti fl-aħħar tax-xahar speċifikati fit-Tabella 1 fil-Parti 2 tal-Anness I tar-Regolament (UE) 2021/379 (BĊE/2021/2), bl-eċċezzjoni ta’ dan li ġej: (i) obbligazzjonijiet ta’ depożitu rrapportati biss mill-istituzzjonijiet ta’ kreditu soġġetti għal rekwiżiti ta’ riżerva; (ii) pożizzjonijiet intra-grupp; (iii) self sindakat; (iv) pożizzjonijiet ta’ pools ta’ flus kontanti nozzjonali; (v) ishma/unitajiet tal-MMF maħruġa; (vi) tqassim skont il-maturità ta’ self denominat f’euro lil korporazzjonijiet mhux finanzjarji; (vii) tqassim skont il-maturità u skont l-iskop tas-self ta’ self denominat f’euro lil unitajiet domestiċi u istituzzjonijiet mingħajr skop ta’ qligħ li jservu l-unitajiet domestiċi; (viii) investimenti tagħhom f'titoli; (b) l-ammonti pendenti fl-aħħar tat-trimestru speċifikati fit-Tabelli 2, 3 u 4 fil-Parti 3 tal-Anness I tar-Regolament (UE) 2021/379 (BĊE/2021/2); (c) l-ammonti pendenti fl-aħħar tax-xahar u fl-aħħar tat-trimestru speċifikati fit-Tabella 1 fil-Parti 1 tal-Anness II ta’ din il-Linja Gwida fuq il-bażi tal-aħjar stima, fejn id-data hija disponibbli; (d) l-ammonti pendenti fl-aħħar tat-trimestru speċifikati fit-Tabella 3 fil-Parti 1 tal-Anness II ta’ din il-Linja Gwida; 2. il-BĊNi għandhom jirrapportaw lill-BĊE t-tagħrif statistiku segwenti dwar aġġustamenti ta’ rivalutazzjoni tas-settur tal-banek ċentrali: (a) l-aġġustamenti ta’ rivalutazzjoni ta’ kull xahar speċifikati fit-Tabella 1A fil-Parti 4 tal-Anness I tar-Regolament (UE) 2021/379 (BĊE/2021/2), bl-eċċezzjoni ta’ dan li ġej: (i) pożizzjonijiet intra-grupp; (ii) self sindakat; (iii) pożizzjonijiet ta’ pools ta’ flus kontanti nozzjonali; (iv) ishma/unitajiet tal-MMF maħruġa; (v) tqassim skont il-maturità ta’ self denominat f’euro lil korporazzjonijiet mhux finanzjarji; (vi) tqassim skont il-maturità u skont l-iskop tas-self ta’ self denominat f’euro lil unitajiet domestiċi u istituzzjonijiet mingħajr skop ta’ qligħ li jservu l-unitajiet domestiċi; (vii) investimenti tagħhom f'titoli; (b) l-aġġustamenti ta’ rivalutazzjoni trimestrali speċifikati fit-Tabella 2A fil-Parti 4 tal-Anness I tar-Regolament (UE) 2021/379 (BĊE/2021/2); (c) l-aġġustamenti ta’ rivalutazzjoni ta’ kull xahar u trimestrali speċifikati fit-Tabella 1 fil-Parti 1 tal-Anness II ta’ din il-Linja Gwida fuq bażi tal-aħjar stima, fejn id-data tkun disponibbli; (d) l-aġġustamenti ta’ rivalutazzjoni trimestrali speċifikati fit-Tabella 3 fil-Parti 1 tal-Anness II ta’ din il-Linja Gwida. 3. Il-BĊNi għandhom jirrapportaw lill-BĊE t-tagħrif statistiku li ġej dwar l-aġġustamenti ta’ riklassifikazzjoni tas-settur tal-banek ċentrali: (a) l-aġġustamenti ta’ riklassifikazzjoni ta’ kull xahar fir-rigward ta’ kull partita ta’ ammont pendenti rapportata skont il-paragrafu 1 (a); (b) l-aġġustamenti ta’ riklassifikazzjoni trimestrali fir-rigward ta’ kull partita ta’ ammont pendenti speċifikati fit-Tabella 2 fil-Parti 3 tal-Anness I tar-Regolament (UE) 2021/379 (BĊE/2021/2), bl-eċċezzjoni tal-partiti li jirreferu għal tqassim ta’ self skont il-maturitajiet residwi; (c) l-aġġustamenti ta’ riklassifikazzjoni ta’ kull xahar u trimestrali speċifikati fit-Tabella 1 fil-Parti 1 tal-Anness II ta’ din il-Linja Gwida fuq bażi tal-aħjar stima, fejn id-data tkun disponibbli; (d) l-aġġustamenti ta’ riklassifikazzjoni trimestrali speċifikati fit-Tabella 3 fil-Parti 1 tal-Anness II ta’ din il-Linja Gwida. 4. Il-BĊNi għandhom iġibu t-tagħrif statistiku li għandu jiġi rrapportat skont dan l-Artikolu mis-sistemi kontabilistiċi tagħhom skont it-tabelli disponibbli fuq is-sit web tal-BĊE (15) li jipprovdi pont bejn il-partiti tal-karta tal-bilanċ statistiċi u kontabilistiċi, u b’mod partikolari għandhom japplikaw dan li ġej: (a) għall-partiti ta’ kontabbiltà 9.5 “klejms oħra fl-Eurosistema (nett)” u 10.4 “obbligazzjonijiet oħrajn fl-Eurosistema (nett)”, il-BĊNi għandhom jidentifikaw l-assi separatament mill-obbligazzjonijiet u għandhom jirrapportawhom fuq bażi grossa; (b) fejn il-partita ta’ kontabbiltà 14 “kontijiet ta’ rivalutazzjoni”, għandha tiġi rrapportata fuq bażi grossa għall-finijiet ta’ kontabbiltà, il-BĊNi għandhom jirrapportaw fuq bażi netta għall-iskopijiet statistiċi; (c) fejn il-BĊNi jirrivalutaw il-portafolli tat-titoli tagħhom fuq bażi ta’ kull xahar jew aktar frekwenti, għal kopijiet interni, kif imsemmi fl-Artikolu 9(2) tal-Linja Gwida (UE) 2016/2249 tal-Bank Ċentrali Ewropew (BĊE/2016/34) (16), dawk ir-rivalutazzjonijiet għandhom ikunu riflessi fit-tagħrif statistiku rrapportat skont il-paragrafu 2 fuq bażi ta’ kull xahar; (d) mingħajr preġudizzju għall-valutazzjonijiet applikati għal finijiet ta’ kontabilità, il-BĊNi għandhom japplikaw waħda mill-valwazzjonijiet li ġejjin għar-rapportar ta’ titoli miżmuma u maħruġa: (i) valutazzjonijiet tas-suq kif imsemmija fil-paragrafu 38 tal-Kapitolu 7 tal-Anness A għar-Regolament (UE) Nru 549/2013 tal-Parlament Ewropew u tal-Kunsill (17); jew (ii) valutazzjonijiet ta’ kontabilità skont ir-regoli tal-kontabiltà armonizzati fl-Artikolu 9 tal-Linja Gwida (UE) 2016/2249 (BĊE/2016/34) fejn il-valutazzjonijiet ta’ kontabilità ma jkunx differenti b’mod sinifikanti mill-valur tas-suq. 5. Fir-rigward tal-karta tal-bilanċ tal-BĊE, it-tagħrif statistiku msemmi f’dan l-Artikolu għandu jsir disponibbli mill-qasam reponsabbli tal-BĊE lid-Direttorat Ġenerali tal-Istatistika tal-BĊE. 6. It-tagħrif statistiku li għandu jiġi rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30. It-taghrif statistiku dwar l-aġġustamenti ta’ riklassifikazzjoni u ta’ rivalutazzjoni għandu jiġi rrapportat skont l-Anness I ta’ din il-Linja Gwida.

Artikolu 4 Tagħrif statistiku li għandu jiġi rrapportat fuq il-partiti tal-karta tal-bilanċ ta’ MFIs oħrajn 1. Il-BĊNi għandhom jirrapportaw lill-BĊE l-partiti tal-karta tal-bilanċ ta’ MFIs oħrajn li ġejjin: (a) l-ammonti pendenti tal-aħħar tax-xahar speċifikati fit-Tabella 1 fil-Parti 2 tal-Anness I tar-Regolament (UE) 2021/379 (BĊE/2021/2), bl-eċċezzjoni tal-obbligazzjonijiet ta’ depożitu rrapportati biss minn istituzzjonijiet ta’ kreditu soġġetti għal rekwiżiti ta’ riżerva; (b) l-ammonti pendenti fl-aħħar tat-trimestru speċifikati fit-Tabelli 2, 3 u 4 fil-Parti 3 tal-Anness I tar-Regolament (UE) 2021/379 (BĊE/2021/2); (c) l-ammonti pendenti tal-aħħar tax-xahar fuq titolizzazzjonijiet u trasferimenti ta’ self oħrajn speċifikati fit-Tabella 5b fil-Parti 5 tal-Anness I tar-Regolament (UE) 2021/379 (BĊE/2021/2); (d) l-ammonti pendenti tal-aħħar tax-xahar u l-aħħar tat-trimestru speċifikati fit-Tabella 2 fil-Parti 1 tal-Anness II ta’ din il-Linja Gwida sa fejn id-data tkun disponibbli, inkluż fuq bażi tal-aħjar stima, meta d-data tkun disponibbli; (e) l-ammonti pendenti tal-aħħar tat-trimestru speċifikati fit-Tabella 3 fil-Parti 1 tal-Anness II ta’ din il-Linja Gwida sa fejn id-data tkun disponibbli, inkluż fuq bażi tal-aħjar stima, meta d-data tkun disponibbli. 2. Il-BĊNi għandhom jirrapportaw lill-BĊE t-tagħrif statistiku li ġej dwar l-aġġustamenti tar-rivalutazzjoni ta’ MFIs oħra: (a) l-aġġustamenti ta’ rivalutazzjoni ta’ kull xahar speċifikati fit-Tabella 1A fil-Parti 4 tal-Anness I tar-Regolament (UE) 2021/379 (BĊE/2021/2); (b) l-aġġustamenti ta’ rivalutazzjoni ta’ kull xahar speċifikati fit-Tabella 5b fil-Parti 5 tal-Anness I tar-Regolament (UE) 2021/379 (BĊE/2021/2); (c) l-aġġustamenti ta’ rivalutazzjoni trimestrali speċifikati fit-Tabella 2A fil-Parti 4 tal-Anness I tar-Regolament (UE) 2021/379 (BĊE/2021/2); (d) l-aġġustamenti ta’ rivalutazzjoni ta’ kull xahar u trimestrali speċifikati fit-Tabella 2 fil-Parti 1 tal-Anness II ta’ din il-Linja Gwida fuq bażi tal-aħjar stima, fejn id-data tkun disponibbli; (e) l-aġġustamenti ta’ rivalutazzjoni trimestrali speċifikati fit-Tabella 3 fil-Parti 1 tal-Anness II ta’ din il-Linja Gwida fuq bażi tal-aħjar stima, fejn id-data tkun disponibbli. 3. Il-BĊNi għandhom jirrapportaw lill-BĊE t-tagħrif statistiku li ġej dwar l-aġġustamenti tar-riklassifikazzjoni ta’ MFIs oħra: (a) l-aġġustamenti ta’ riklassifikazzjoni ta’ kull xahar fir-rigward ta’ kull partita tal-ammont pendenti rapportata skont il-paragrafu 1 (a); (b) l-aġġustamenti ta’ riklassifikazzjoni ta’ kull xahar fir-rigward ta’ kull partita tal-ammont pendenti rapportata skont il-paragrafu 1 (c); (c) l-aġġustamenti ta’ riklassifikazzjoni trimestrali fir-rigward ta’ kull partita ta’ ammont pendenti speċifikati fit-Tabella 2 fil-Parti 3 tal-Anness I tar-Regolament (UE) 2021/379 (BĊE/2021/2), bl-eċċezzjoni tal-partiti li jirreferu għal tqassim ta’ self skont il-maturitajiet residwi; (d) l-aġġustamenti ta’ riklassifikazzjoni ta’ kull xahar u trimestrali speċifikati fit-Tabella 2 fil-Parti 1 tal-Anness II ta’ din il-Linja Gwida fuq bażi tal-aħjar stima, fejn id-data tkun disponibbli; (e) l-aġġustamenti ta’ riklassifikazzjoni trimestrali speċifikati fit-Tabella 3 fil-Parti 1 tal-Anness II ta’ din il-Linja Gwida fuq bażi tal-aħjar stima, fejn id-data tkun disponibbli; 4. Il-BĊNi għandhom jirrapportaw lill-BĊE t-tagħrif statistiku dwar it-trasferimenti ta’ self nett ta’ kull xahar kif speċifikat fit-Tabella 5a fl-Anness I tar-Regolament (UE) 2021/379 (BĊE/2021/2). 5. Il-BĊNi għandhom jirrapportaw lill-BĊE t-tagħrif statistiku li ġej, fejn disponibbli, dwar self titolizzat jew ittrasferit b’xi mod ieħor minn MFIs li huma moqdija minn mhux MFIs: (a) l-ammonti pendenti fl-aħħar tax-xahar ta’ self moqdi minn mhux MFIs kif speċifikati fit-Tabella 1 fil-Parti 2 tal-Anness II ta’ din il-Linja Gwida; (b) it-tranżazzjonijiet finanzjarji ta’ kull xahar fl-ammonti pendenti ta’ self moqdi minn mhux MFIs, eskluż l-impatt tat-trasferimenti ta’ self kif speċifikat fit-Tabella 1 fil-Parti 2 tal-Anness II ta’ din il-Linja Gwida. 6. Il-BĊNi għandhom jirrapportaw trasferimenti netti, ammonti pendenti, aġġustamenti ta’ rivalutazzjoni u aġġustamenti ta’ riklassifikazzjoni kif speċifikat fit-Tabella 2 fil-Parti 2 tal-Anness II ta’ din il-Linja Gwida fejn il-BĊNi taw struzzjonijiet lill-MFIs biex jinkludu fir-rapportar tal-Blokk 1 tat-Tabelli 5a u 5b fil-Parti 5 tal-Anness I tar-Regolament (UE) 2021/379 (BĊE/2021/2) self trasferit minn MFI meta MFI domestiku ieħor jaġixxi bħala servizzjant, skont is-Sezzjoni 2.3 fil-Parti 5 tal-Anness I tar-Regolament (UE) 2021/379 (BĊE/2021/2). 7. It-tagħrif statistiku li għandu jiġi rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30. It-tagħrif statistiku dwar l-aġġustamenti ta’ riklassifikazzjoni u ta’ rivalutazzjoni għandu jiġi rrapportat skont l-Anness I ta’ din il-Linja Gwida. Fejn rilevanti, it-tagħrif statistiku li għandu jiġi rrapportat skont dan l-Artikolu għandu jiġi ingrossat skont l-Artikolu 8.

Artikolu 5 Tagħrif statistiku li għandu jiġi rrapportat dwar il-partiti tal-karta tal-bilanċ tal-fondi tas-suq monetarju (MMF) 1. Il-BĊNi għandhom jirrapportaw lill-BĊE tagħrif statistiku dwar l-ammonti pendenti tal-aħħar tat-trimestru tal-karti tal-bilanċ tal-MMF speċifikati fit-Tabelli 1 u 2 fil-Parti 3 tal-Anness II ta’ din il-Linja Gwida. 2. Il-BĊNi għandhom jirrapportaw lill-BĊE tagħrif statistiku dwar l-aġġustamenti ta’ rivalutazzjoni trimestrali speċifikati fit-Tabella 1 fil-Parti 3 tal-Anness II għal din il-Linja Gwida. Meta tingħata deroga skont l-Artikolu 9(6) tar-Regolament (UE) 2021/379 (BĊE/2021/2) lil xi MMFs jew lill-MMFs kollha fir-rigward tar-rapportar ta’ aġġustamenti ta’ rivalutazzjoni, il-BĊNi għandhom jipprovdu informazzjoni fuq bażi tal-aħjar stima meta l-ammonti involuti jkunu sinifikanti. 3. Il-BĊNi għandhom jirrapportaw lill-BĊE tagħrif statistiku dwar l-aġġustamenti ta’ riklassifikazzjoni trimestrali speċifikati fit-Tabella 1 fil-Parti 3 tal-Anness II għal din il-Linja Gwida. 4. It-tagħrif statistiku li għandu jiġi rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30. It-taghrif statistiku dwar l-aġġustamenti ta’ riklassifikazzjoni u ta’ rivalutazzjoni għandu jiġi rrapportat skont l-Anness I ta’ din il-Linja Gwida. Fejn rilevanti, it-tagħrif statistiku li għandu jiġi rrapportat skont dan l-Artikolu għandu jiġi ingrossat skont l-Artikolu 8.

Artikolu 6 Tagħrif statistiku li għandu jiġi rrapportat dwar linji ta’ kreditu mhux miġbuda tal-MFI 1. Il-BĊNi għandhom jirrapportaw lill-BĊE, fuq bażi trimestrali, it-tagħrif statistiku li ġej dwar l-ammonti ta’ linji ta’ kreditu mhux miġbuda mogħtija minn MFIs oħrajn: (a) l-ammonti pendenti speċifikati fit-Tabella 1 fil-Parti 4 tal-Anness II għal din il-Linja Gwida relatati mal-karta tal-bilanċ tal-aħħar tax-xahar ta’ kull xahar tat-trimestru; jew (b) l-ammonti pendenti speċifikati fit-Tabella 1 fil-Parti 4 tal-Anness II ta’ din il-Linja Gwida relatati mal-karta tal-bilanċ tal-aħħar tax-xahar għall-aħħar xahar tat-trimestru. Għall-finijiet tal-ewwel subparagrafu, il-BĊNi għandhom jirrapportaw tagħrif statistiku meta jkun disponibbli tagħrif attwali. Fejn ma tkunx disponibbli l-ebda informazzjoni attwali, il-BĊNi għandhom jirrapportaw stimi. 2. Il-BĊNi għandhom jirrapportaw lill-BĊE tagħrif statistiku dwar l-aġġustamenti tar-riklassifikazzjoni fir-rigward ta’ kull ammont pendenti rrapportat skont il-paragrafu 1, fuq bażi tal-aħjar sforz. 3. Il-BĊNi għandhom jirrapportaw tagħrif statistiku dwar linji ta’ kreditu mhux miġbuda tal-MFI b’referenza għal waħda jew it-tnejn milli ġejjin, fejn possibbli: (a) ‘ammont li ma jidhirx fil-karta tal-bilanċ’ kif definit fl-Anness IV tar-Regolament (UE) Nru 2016/867 (BĊE/2016/13); (b) ‘faċilitajiet ta’ kreditu mhux miġbudin’ ikklassifikati bħala ‘riskju medju’, ‘riskju medju/baxx’ u ‘riskju baxx’, kif imsemmi fl-Anness 1 tar-Regolament (UE) Nru 575/2013. Fejn il-BĊNi ma jirrapportawx it-tagħrif statistiku b’referenza għall-punti (a) u (b) tal-ewwel subparagrafu, il-BĊNi għandhom jirrapportaw it-tagħrif statistiku b’referenza għad-definizzjonijiet rilevanti nazzjonali. 4. It-tagħrif statistiku li għandu jiġi rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30. It-taghrif statistiku dwar l-aġġustamenti ta’ riklassifikazzjoni għandu jiġi rrapportat skont l-Anness I ta’ din il-Linja Gwida. Fejn rilevanti, it-tagħrif statistiku li għandu jiġi rrapportat skont dan l-Artikolu għandu jiġi ingrossat skont l-Artikolu 8.

Artikolu 7 Tagħrif statistiku li għandu jiġi rrapportat fuq self MFI lil korporazzjonijiet mhux finanzjarji skont l-attività ekonomika 1. Il-BĊNi għandhom jirrapportaw lill-BĊE, fejn disponibbli, tagħrif statistiku dwar l-ammonti pendenti tal-aħħar tat-trimestru ta’ self MFI lil korporazzjonijiet mhux finanzjarji taż-żona tal-euro mqassmim skont l-attività ekonomika wara l-klassifikazzjoni statistika ta’ attivitajiet ekonomiċi fl-Unjoni (NACE Rev 2) (18) skont il-Parti 5 tal-Anness II ta’ din il-Linja Gwida. 2. Il-BĊNi għandhom jagħtu spjegazzjonijiet lill-BĊE, fuq talba, dwar l-impatt tar-riklassifikazzjonijiet fuq ammonti pendenti rrapportati skont il-paragrafu 1, inklużi aġġustamenti ta’ riklassifikazzjoni rrapportati skont l-Artikolu 4(3). 3. It-tagħrif statistiku li għandu jiġi rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30.

Artikolu 8 Ingrossar tal-partiti tal-karta tal-bilanċ MFI 1. Fejn il-BĊNi jagħtu derogi lill-MFIs skont il-paragrafi 1, 2, 4, 6 u 7 tal-Artikolu 9 tar-Regolament (UE) 2021/379 (BĊE/2021/2), il-BĊNi għandhom jingrossaw it-tagħrif statistiku miġbur skont dak ir-Regolament biex jirrappreżentaw il-popolazzjoni kollha li tirrapporta għall-finijiet tal-kompilazzjoni tat-tagħrif statistiku ta’ kull xahar u trimestrali li għandu jiġi rrapportat lill-BĊE skont din it-Taqsima. 2. Meta l-BĊNi jingrossaw tagħrif statistiku skont il-paragrafu 1, huma għandhom japplikaw mill-inqas waħda minn dawn li ġejjin: (a) għal tagħrif dwar tqassim nieqes, għandhom jinġiebu stimi bl-applikazzjoni ta’ proporzjonijiet bbażati fuq subsett tal-popolazzjoni ta’ rappurtar attwali li hija kkunsidrata iktar rappreżentattiva tal-istituzzjonijiet tad-”denb” kif ġej: (i) Il-BĊNi tal-Istati Membri li l-kontribuzzjoni tagħhom lill-karta ta’ bilanċ MFI taż-żona euro aggregata taqbeż 2 % għandhom jiddeterminaw dan is-subsett biex it-total tal-karta tal-bilanċ tal-entitajiet fis-subsett ma jaqbiżx 35 % tal-karta tal-bilanċ MFI aggregata nazzjonali. (ii) Il-BĊNi tal-Istati Membri li l-kontribuzzjoni tagħhom lill-karta tal-bilanċ MFI aggregata taż-żona tal-euro ma taqbiżx 2 % għandhom jiddeterminaw dan is-subsett sabiex it-total tal-karta tal-bilanċ tal-entitajiet fis-subsett ma jaqbiżx 35 % tal-karta tal-bilanċ MFI aggregata nazzjonali, sakemm l-ingrossar skont dan l-approċċ ma jġarrabx spejjeż sinifikanti għall-BĊN, f’liema każ il-BĊN jista’ japplika proporzjonijiet ibbażati fuq il-popolazzjoni attwali tar-rapportar minflok; (iii) ir-rekwiżiti li jiddeterminaw is-subsettijiet tal-popolazzjoni attwali li tirrapporta msemmija fis-subparagrafi (i) u (ii) ma għandhomx japplikaw meta l-karti tal-bilanċ tal-istituzzjonijiet li għalihom jingħataw id-derogi ma jaqbżux 1 % tal-karta tal-bilanċ MFI aggregata nazzjonali. F’każijiet bħal dawn, il-BĊN jista’ minflok japplika proporzjonijiet ibbażati fuq il-popolazzjoni attwali li tirrapporta; (b) fl-applikazzjoni tal-punt (a), kemm l-istituzzjonijiet tad-“denb” u s-subsett tal-popolazzjoni ta’ rapportar attwali jistgħu jinqasmu f’gruppi differenti b’referenza għat-tip ta’ istituzzjoni; (c) meta l-kontribuzzjoni kkombinata tal-MMFs mogħtija derogi skont l-Artikolu 9(1) tar-Regolament (UE) 2021/379 (BĊE/2021/2) taqbeż it-30 % tal-karta tal-bilanċ MMF nazzjonali, il-BĊNi għandhom jingrossaw it-tagħrif statistiku relatat mal-MMFs separatament mill-korporazzjonijiet li jaċċettaw id-depożiti u skont waħda minn dawn li ġejjin: (i) Il-BĊNi għandhom jużaw it-tagħrif statistiku miġbur minn MMFs li ma jingħatawx derogi skont l-Artikolu 9(1) tar-Regolament (UE) 2021/379 (BĊE/2021/2) meta dak it-tagħrif statistiku jkun rappreżentattiv biżżejjed għall-finijiet ta’ ingrossar; (ii) Il-BĊNi għandhom jagħmlu stima ta’ karta tal-bilanċ għas-settur tal-MMF minn sorsi alternattivi ta’ informazzjoni, mill-inqas darba fis-sena, u jużawha bħala l-bażi għall-ingrossar fejn l-MMFs kollha jingħataw derogi skont l-Artikolu 9(1) tar-Regolament (UE) 2021/379 (BĊE/2021/2), jew jekk it-tagħrif statistiku miġbur mill-MMFs li ma jingħatawx derogi skont l-Artikolu 9(1) tar-Regolament (UE) 2021/379 (BĊE/2021/2) ma tkunx rappreżentattiva biżżejjed għall-finijiet ta’ ingrossar; (d) meta t-tagħrif statistiku miġbur skont ir-Regolament (UE) 2021/379 (BĊE/2021/2) bi frekwenza aktar baxxa jew b’tempestività aktar tard mit-tagħrif statistiku li għandu jiġi rrapportat lill-BĊE skont din il-Linja Gwida, il-BĊNi għandhom jistmaw it-tagħrif statistiku għall-perjodi neqsin billi jew: (i) tiġi ripetuta l-informazzjoni meta r-riżultati jkunu wrew li huma adegwati, jew (ii) jiġu applikati tekniki ta’ stima statistika biex jitqiesu kwalunkwe tendenza jew xejriet staġonali; Għall-finijiet tal-punti (a) sa (d), il-proporzjonijiet jew kwalunkwe kalkolu intermedju ieħor użat għall-ingrossar jistgħu jiġu derivati minn informazzjoni miksuba minn awtoritajiet superviżorji meta dik l-informazzjoni tkun allinjata biżżejjed mat-tagħrif statistiku li għandu jiġi ingrossat. 3. Meta l-BĊNi jkunu taw deroga lill-MFIs skont l-Artikolu 9(7) tar-Regolament (UE) 2021/379 (BĊE/2021/2), għandhom jingrossaw billi jagħmlu stima tat-tagħrif statistiku trimestrali li għandu jiġi rrapportat lill-BĊE skont l-Artikolu 4 kif ġej: (a) fejn il-BĊNi jiġbru tagħrif statistiku mill-MFIs skont ir-Regolament (UE) 2021/379 (BĊE/2021/2) bi frekwenza aktar baxxa minn trimestrali, huma jistgħu jużaw dak it-tagħrif statistiku għall-finijiet tal-istima tat-tagħrif statistiku għall-perjodi neqsin, jew jistgħu japplikaw tekniki ta’ stima statistika xierqa biex iqisu kwalunkwe tendenzi jew xejriet staġjonali; (b) fejn il-BĊNi jiġbru tagħrif statistiku mill-MFIs skont ir-Regolament (UE) 2021/379 (BĊE/2021/2) f’livell aktar aggregat, huma jistgħu jużaw dak it-tagħrif statistiku għall-finijiet ta’ stima tat-tagħrif statistiku li għandu jiġi rrapportat lill-BĊE skont l-Artikolu 4, jew jistgħu jużaw tqassim xieraq bħala bażi għal dawn l-istimi; (c) fejn il-BĊNi jiġbru tagħrif statistiku trimestrali skont ir-Regolament (UE) 2021/379 (BĊE/2021/2) minn MFIs li jkopri mill-inqas 80 % tad-depożiti, self u investimenti f’titoli ta’ dejn u ishma/unitajiet ta’ fondi ta’ investiment, kollettivament, ta’ residenti fl-Istat Membru mhux taż-żona tal-euro li fir-rigward tagħhom tapplika d-deroga, huma għandhom jistmaw it-tagħrif statistiku li għandu jiġi rrapportat fuq dik il-bażi; jew (d) fejn il-BĊNi jistmaw it-tagħrif statistiku li għandu jiġi rrapportat fuq il-bażi ta’ sorsi alternattivi, huma għandhom jagħmlu l-aġġustamenti meħtieġa biex iqisu l-kunċetti u d-definizzjonijiet differenti applikati skont ir-Regolament (UE) 2021/379 (BĊE/2021/2) kif imqabbla ma’ dawk applikati f’dawk is-sorsi alternattivi.

Artikolu 9 Tempestività 1. Il-BĊNi għandhom jirrapportaw lill-BĊE t-tagħrif statistiku ta’ kull xahar imsemmi f’din it-Taqsima sal-għeluq tan-negozju fil-15-il jum tax-xogħol wara t-tmiem tax-xahar li għalih jirreferi t-tagħrif, skont l-Artikolu 7(2) tar-Regolament (UE) 2021/379 (BĊE/2021/2) u l-kalendarju tar-rapportar imsemmi fl-Artikolu 32. 2. Il-BĊNi għandhom jirrapportaw lill-BĊE t-tagħrif statistiku trimestrali msemmi f’din it-Taqsima sa tmiem il-ġurnata tax-xogħol tat-28 jum tax-xogħol wara t-tmiem tat-trimestru li għalih jirrelata t-tagħrif, skont l-Artikolu 7(3) tar-Regolament (UE) 2021/379 (BĊE/2021/2) u l-kalendarju tar-rapportar imsemmi fl-Artikolu 32.

Artikolu 10 Reviżjonijiet 1. Il-BĊNi jistgħu jirrevedu t-tagħrif statistiku rrapportat skont din it-Taqsima kif ġej: (a) reviżjonijiet għat-tagħrif statistiku l-aktar reċenti u preċedenti ta’ kull xahar irrapportat skont l-Artikoli 3 u 4 jistgħu jiġu sottomessi lill-BĊE fi kwalunkwe ħin; (b) reviżjonijiet għall-aħħar tagħrif statistiku trimestrali rrapportat skont l-Artikoli 3 u 4 jistgħu jiġu sottomessi lill-BĊE fi kwalunkwe ħin; (c) reviżjonijiet għat-tagħrif statistiku rrapportat skont l-Artikoli 3 u 4 minbarra r-reviżjonijiet imsemmija fil-punti (a) u (b) jistgħu jiġu sottomessi lill-BĊE barra l-perjodu ta’ produzzjoni ta’ kull xahar; (d) reviżjonijiet għat-tagħrif statistiku rrapportat skont l-Artikoli 5 sa 7 jistgħu jiġu sottomessi lill-BĊE fi kwalunkwe ħin. Il-BĊNi jistgħu, wara li jinnotifikaw lill-BĊE, jirrevedu t-tagħrif statistiku msemmi fil-punt (c) matul perjodu ta’ produzzjoni ta’ kull xahar fejn ir-reviżjonijiet itejbu b’mod sinifikanti l-kwalità tat-tagħrif statistiku. Il-BĊE jista’ jipproċessa dawn ir-reviżjonijiet wara dak il-perjodu ta’ produzzjoni ta’ kull xahar. Il-BĊE għandu jinforma lill-BĊN rilevanti meta l-ipproċessar ta’ dawk ir-reviżjonijiet jiġi pospost sa wara l-perjodu ta’ produzzjoni ta’ kull xahar. 2. Il-BĊNi għandhom jipprovdu spjegazzjonijiet lill-BĊE għar-reviżjonijiet sottomessi skont il-paragrafu 1 fuq talba. Il-BĊNi għandhom jipprovdu wkoll spjegazzjonijiet lill-BĊE fiż-żewġ każijiet li ġejjin: (a) Il-BĊNi għandhom jipprovdu spjegazzjonijiet għal reviżjonijiet ta’ mill-inqas EUR 5 biljun (f’valur assolut) u għandhom jipprovdu dawk l-ispjegazzjonijiet fl-istess ħin tar-reviżjonijiet u fi kwalunkwe każ qabel l-għeluq tal-produzzjoni tad-data mill-BĊE għal dak il-perjodu ta’ produzzjoni; (b) meta l-BĊNi jissottomettu reviżjonijiet matul perjodu ta’ produzzjoni ta’ kull xahar skont it-tieni subparagrafu tal-paragrafu 1, għandhom jingħataw spjegazzjonijiet fil-ħin tar-rapportar. L-ispjegazzjonijiet ippreżentati skont l-ewwel subparagrafu għandhom jindikaw jekk ir-reviżjonijiet li jaffettwaw is-serje rrapportata humiex finali jew jistgħux ikunu soġġetti għal reviżjoni ulterjuri.

TAQSIMA 3

RATI TA’ IMGĦAX TAL-MFI

Artikolu 11 Tagħrif statistiku li għandu jiġi rrapportat dwar statistika tar-rati tal-imgħax tal-MFI 1. Il-BĊNi għandhom jirrapportaw lill-BĊE l-informazzjoni li ġejja dwar ir-rati tal-imgħax applikati minn MFIs għal depożiti u self fir-rigward ta’ unitajiet domestiċi u korporazzjonijiet mhux finanzjarji (‘rati tal-imgħax MFI’ jew ‘MIR’): (a) tagħrif statistiku nazzjonali ta’ kull xahar fir-rigward ta’ ammonti pendenti u negozju ġdid kif speċifikat fl-Appendiċi 1 u 2 tal-Anness I tar-Regolament (UE) Nru 1072/2013 (BĊE/2013/34); (b) it-tagħrif statistiku nazzjonali ta’ kull xahar fir-rigward ta’ negozju ġdid speċifikat fil-Parti 1 tal-Anness III ta’ din il-Linja Gwida. It-tagħrif statistiku rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30. Il-BĊNi għandhom jirrapportaw dak it-tagħrif skont il-Parti 3 tal-Anness III ta’ din il-Linja ta’ Gwida fejn applikabbli. 2. Il-BĊNi jistgħu jagħtu derogi relatati mal-indikaturi li ġejjin: (a) l-indikaturi 62 sa 85 fit-Tabelli 3 u 4 tal-Appendiċi 2 tal-Anness I tar-Regolament (UE) Nru 1072/2013 (BĊE/2013/34) fir-rigward ta’ dan li ġej: (i) imgħax applikat għal korporazzjonijiet mhux finanzjarji; (ii) il-volumi tan-negozju ta’ self kollateralizzat/garantit lil korporazzjonijiet mhux finanzjarji; (b) l-indikaturi 37 sa 54 it-Tabelli 3 u 4 tal-Appendiċi 2 tal-Anness I tar-Regolament (UE) Nru 1072/2013 (BĊE/2013/34) fejn il-volum tan-negozju aggregat nazzjonali tal-partita korrispondenti relatata mal-indikaturi 37 sa 54 u li tkopri s-self kollu li jirrappreżentaw anqas minn 10 % tal-volumi tan-negozju aggregati nazzjonali tas-somma tas-self kollu fl-istess kategorija ta’ daqs u anqas minn 2 % tal-volumi tan-negozju għall-istess daqs u l-istess kategorija ta’ perijodu inizjali tal-fissazzjoni tar-rata tal-imgħax fil-livell taż-żona tal-euro. Derogi mogħtija mill-BĊNi skont l-ewwel subparagrafu għandhom ikunu mingħajr preġudizzju għal Artikolu 4 tar-Regolament (UE) Nru 1072/2013 (BĊE/2013/34). 3. Meta derogi huma mogħtija skont il-paragrafu 2, il-livelli msemmija fih għandhom jiġu vverifikati mill-BĊNi fuq bażi annwali.

Artikolu 12 Ingrossar tal-istatistiċi tar-rata tal-imgħax tal-MFI 1. Fejn it-tagħrif statistiku dwar l-MIR riċevuta mill-BĊNi ma tirrappreżentax il-popolazzjoni attwali li tirrapporta minħabba l-użu tal-kampjunar, il-BĊNi għandhom jagħżlu u jżommu l-kampjun u ingrossar tat-tagħrif statistiku dwar il-volum tan-negozju l-ġdid biex jiżguraw li 100 % tal-popolazzjoni li tirrapporta tkun rappreżentata, kif speċifikat fil-Parti 2 tal-Anness III ta’ din il-Linja Gwida. 2. Meta l-BĊNi jagħtu derogi għar-rekwiżiti ta’ rapportar dwar l-istatistika tar-rati tal-imgħax MFI skont l-Artikolu 4 tar-Regolament (UE) Nru 1072/2013 (BĊE/2013/34) jew l-Artikolu 11(2) ta’ din il-Linja Gwida, it-tagħrif statistiku rrapportat skont l-Artikolu 11(1) ta’ din il-Linja Gwida għandu jiġi trasferit għall-perjodi ta’ kull xahar neqsin billi jiġu applikati tekniki ta’ stima statistika xierqa biex jitqiesu x-xejriet fl-informazzjoni jew ix-xejriet staġjonali.

Artikolu 13 Tempestività Il-BĊNi għandhom jirrapportaw lill-BĊE t-tagħrif statistiku imsemmi fl-Artikolu 11 sal-għeluq tan-negozju fid-19-il jum tax-xogħol wara t-tmiem tax-xahar li għalih jirreferi t-tagħrif, skont l-Artikolu 3(4) tar-Regolament (UE) Nru 1072/2013 (BĊE/2013/34) u l-kalendarju tar-rapportar imsemmi fl-Artikolu 32.

Artikolu 14 Reviżjonijiet 1. Il-BĊNi jistgħu jirrevedu t-tagħrif statistiku rrapportat skont din it-Taqsima fi kwalunkwe ħin ħlief matul il-perjodu ta’ produzzjoni rilevanti, fejn il-BĊNi jistgħu jirrevedu biss it-tagħrif statistiku rrapportat għall-perjodu ta’ referenza preċedenti. Il-BĊNi jistgħu, wara li jinnotifikaw lill-BĊE, jirrevedu t-tagħrif statistiku rrapportat skont din it-Taqsima matul il-perjodu ta’ produzzjoni rilevanti fejn ir-reviżjonijiet itejbu b’mod sinifikanti l-kwalità tat-tagħrif statistiku. Il-BĊE jista’ jipproċessa dawn ir-reviżjonijiet wara dak il-perjodu ta’ produzzjoni. Il-BĊE għandu jinforma lill-BĊN rilevanti meta l-ipproċessar ta’ dawk ir-reviżjonijiet jiġi pospost sa wara l-perjodu ta’ produzzjoni ta’ kull xahar. 2. Il-BĊNi għandhom jipprovdu fuq talba mill-BĊE l-ispjegazzjonijiet li ġejjin għal reviżjonijiet ippreżentati skont il-paragrafu 1: (a) spjegazzjonijiet għal reviżjonijiet li jtejbu b’mod sinifikanti l-kwalità tat-tagħrif statistiku rrapportat lill-BĊE; (b) spjegazzjonijiet għal reviżjonijiet ta’ tagħrif statistiku rrapportat lill-BĊE għal perjodi ta’ qabel ix-xahar ta’ referenza preċedenti. L-ispjegazzjonijiet ippreżentati skont l-ewwel subparagrafu għandhom jindikaw jekk ir-reviżjonijiet li jaffettwaw is-serje rrapportata humiex finali jew jistgħux ikunu soġġetti għal reviżjoni ulterjuri.

TAQSIMA 4

PARTITI INDIVIDWALI TAL-KARTA TAL-BILANĊ MFI U RATI TAL-IMGĦAX

Artikolu 15 Identifikazzjoni tal-istituzzjonijiet ta’ kreditu li għalihom għandu jiġi rrapportat tagħrif statistiku individwali 1. Il-BĊNi għandhom jirrapportaw tagħrif statistiku stabbilit fl-Artikolu 16 għal istituzzjonijiet ta’ kreditu li huma residenti fl-Istati Membri taż-żona tal-euro, ħlief għal dawn li ġejjin: (a) istituzzjonijiet ta’ kreditu mhux MFI; (b) istituzzjonijiet tad-“denb”; u (c) istituzzjonijiet ta’ kreditu li għandhom assi totali ugwali għal jew inqas minn EUR 100 miljun, fejn il-Kunsill Governattiv tal-BĊE ta permess lill-BĊN rilevanti skont il-paragrafu 2. Għall-finijiet tar-rapportar ta’ tagħrif statistiku lill-BĊE skont l-Artikolu 16, il-BĊN rilevanti jista’ jirrapporta tagħrif statistiku għal gruppi ta’ istituzzjonijiet ta’ kreditu. Dawk il-gruppi ta’ istituzzjonijiet ta’ kreditu għandhom jiġu identifikati mill-BĊNi f’konsultazzjoni mal-BĊE. 2. Il-Kunsill Governattiv tal-BĊE jista’ jagħti permess biex jiġi applikat il-limitu msemmi fil-paragrafu 1(c) fuq talba mill-BĊN rilevanti fejn il-piż tar-rapportar għal dak il-BĊN ikun affettwat b’mod sproporzjonat. Fejn il-Kunsill Governattiv tal-BĊE jikkunsidra li l-piż tar-rapportar għal dak il-BĊN ma jkunx għadu affettwat b’mod sproporzjonat, huwa jista’ jirtira dak il-permess fuq talba mill-BĊN rilevanti. 3. Il-BĊNi għandhom jirreġistraw l-istituzzjonijiet ta’ kreditu u l-gruppi ta’ istituzzjonijiet ta’ kreditu msemmija fil-paragrafu 1 fir-Reġistru ta’ data dwar Istituzzjonijiet u Affiljati (RIAD) stabbilit skont il-Linja Gwida (UE) 2018/876 tal-Bank Ċentrali Ewropew (BĊE/2018/16) (19). 4. Il-BĊNi għandhom jirreġistraw l-istituzzjonijiet ta’ kreditu u l-gruppi ta’ istituzzjonijiet ta’ kreditu msemmija fil-paragrafu 1 li huma istituzzjonijiet ewlenin għall-fini ta’ din it-Taqsima fejn tapplika kwalunkwe waħda minn dawn li ġejjin: (a) l-istituzzjoni ta’ kreditu hija membru tal-bord ta’ istituzzjonijiet ta’ kreditu li għalihom ġiet trażmessa data individwali tal-MFI lill-BĊE għall-perjodu ta’ referenza Jannar 2021 skont l-Artikolu 17a(1) tal-Linja Gwida ECB/2014/15; (b) l-istituzzjoni ta’ kreditu tkun istituzzjoni ta’ kreditu ġdida li tirriżulta minn fużjoni, akkwiżizzjoni jew riorganizzazzjoni korporattiva oħra li tinvolvi istituzzjoni ewlenija waħda jew aktar li sseħħ wara d-dħul fis-seħħ ta’ din il-Linja Gwida; (c) l-istituzzjoni ta’ kreditu hija residenti ta’ Stat Membru li jadotta l-euro wara d-dħul fis-seħħ ta’ din il-Linja Gwida u hija identifikata bħala istituzzjoni ewlenija mill-Kunsill Governattiv tal-BĊE, f’konsultazzjoni mal-Kumitat tal-Istatistika. Fejn il-Kunsill Governattiv tal-BĊE jidentifika istituzzjonijiet ewlenin skont il-punt (c) tal-ewwel subparagrafu, huwa għandu jinnotifika lill-BĊN rilevanti b’dan. 5. Meta l-BĊNi jkunu ngħataw permess biex jeskludu istituzzjonijiet ta’ kreditu li għandhom assi totali ugwali għal jew inqas minn EUR 100 miljun skont il-paragrafu 1(c), huma għandhom jirrevedu l-assi totali tal-istituzzjonijiet ta’ kreditu mill-inqas darba kull tliet snin u jirreġistraw l-informazzjoni fir-RIAD skont dan. Il-Kunsill Governattiv għandu jiġi infurmat bir-riżultati ta’ dik ir-reviżjoni mingħajr dewmien żejjed. 6. Il-Kunsill Governattiv tal-BĊE jista’ jiddelega s-setgħa lill-Bord Eżekuttiv biex jagħti jew jirtira permess skont il-paragrafu 2. Din id-delega għandha tikkunsidra jekk il-piż tar-rapportar għall-BĊN rilevanti jkunx affettwat b’mod sproporzjonat. 7. Fejn il-Bord Eżekuttiv jeżerċita s-setgħa delegata lilu skont il-paragrafu 6, huwa għandu jinforma lill-Kunsill Governattiv mingħajr dewmien żejjed dwar kwalunkwe deċiżjoni meħuda.

Artikolu 16 Tagħrif statistik li għandu jiġi rrapportat fuq partiti individwali tal-karta tal-bilanċ MFI u rati tal-imgħax (IBSI u IMIR) 1. Il-BĊNi għandhom jirrapportaw lill-BĊE tagħrif statistiku miġbur skont ir-Regolament (UE) 2021/379 (BĊE/2021/2) fuq il-partiti individwali tal-karta tal-bilanċ (IBSI) tal-istituzzjonijiet ta’ kreditu msemmija fl-Artikolu 15(1) li ġejjin: (a) l-ammonti pendenti fl-aħħar tax-xahar speċifikati fit-Tabelli 1 u 2 tal-Anness IV ta’ din il-Linja Gwida; (b) l-ammonti pendenti fl-aħħar tat-trimestru speċifikati fit-Tabelli 1 u 2 tal-Anness IV ta’ din il-Linja Gwida; Fejn il-BĊNi jiġbru t-tagħrif statistiku msemmi fil-punt (b) tal-ewwel subparagrafu fuq bażi ta’ kull xahar, huma jistgħu minflok jirrapportaw lill-BĊE l-ammonti pendenti tal-aħħar tax-xahar għal dawk il-partiti. 2. Il-BĊNi għandhom jirrapportaw lill-BĊE s-“sensieli anċillari” ta’ kull xahar speċifikati fit-Tabelli 1 u 2 fl-Anness IV għal din il-Linja Gwida relatata mal-karta tal-bilanċ tal-istituzzjonijiet ta’ kreditu msemmija fl-Artikolu 15(1), skont l-Anness I ta’ din il-Linja Gwida. Dawk is-sensieli anċillari għandhom jinkludu waħda jew it-tnejn minn dawn li ġejjin: (a) aġġustamenti ta’ rivalutazzjoni u ta’ riklassifikazzjoni; (b) trasferimenti ta’ self. 3. Il-BĊNi għandhom jirrapportaw lill-BĊE t-tagħrif statistiku li ġej dwar ir-rata tal-imgħax individwali MFI (IMIR) miġbur skont ir-Regolament (UE) Nru 1072/2013 (BĊE/2013/34) mill-istituzzjonijiet ewlenin imsemmija fl-Artikolu 15(4): (a) ir-rati tal-imgħax ta’ kull xahar applikati għall-ammonti pendenti ta’ depożiti denominati f’euro ta’ u self lil unitajiet domestiċi u korporazzjonijiet mhux finanzjarji residenti fiż-żona tal-euro speċifikati fit-Tabella 3 fl-Anness IV ta’ din il-Linja Gwida; (b) il-volumi ta’ negozju ġodda ta’ kull xahar ta’ depożiti ddenominati f’euro ta’ u self lil unitajiet domestiċi u korporazzjonijiet mhux finanzjarji residenti fiż-żona tal-euro speċifikati fit-Tabella 3 fl-Anness IV ta’ din il-Linja Gwida; (c) ir-rati tal-imgħax ta’ kull xahar applikati għal volumi ta’ negozju ġodda ta’ depożiti ddenominati f’euro ta’ u self lil unitajiet domestiċi u korporazzjonijiet mhux finanzjarji residenti fiż-żona tal-euro speċifikati fit-Tabella 3 fl-Anness IV ta’ din il-Linja Gwida. 4. Meta jiġi rrapportat tagħrif statistiku għal gruppi ta’ istituzzjonijiet ta’ kreditu msemmija fl-Artikolu 15(1), il-BĊNi għandhom japplikaw dan li ġej: (a) l-ammonti pendenti rrapportati mill-BĊNi skont il-paragrafu 1 għandhom jiġu kkalkulati bħala s-somma tal-ammonti pendenti tal-membri individwali tal-grupp; (b) is-sensiela anċillari rrapportata mill-BĊNi skont il-paragrafu 2 għandha tiġi kkalkolata bħala s-somma tas-sensiela anċillari tal-membri individwali tal-grupp; (c) ir-rati tal-imgħax irrapportati mill-BĊNi skont il-paragrafu 3 għandhom ikunu kkalkulati bħala medji ppeżati, filwaqt li l-volum tal-grupp huwa kkalkulat bħala s-somma ta’ volumi individwali. Jekk il-BĊN jiġbor l-informazzjoni dwar il-grupp fuq bażi ta' istituzzjoni b'istituzzjoni, il-medji tar-rata tal-imgħax għandhom ikopru biss l-istituzzjonijiet li huma inklużi fil-kampjun nazzjonali tal-MIR u mhumiex soġġetti għal derogi; l-istess approċċ japplika għall-volumi tal-grupp. 5. Il-BĊNi għandhom jipprovdu spjegazzjonijiet lill-BĊE, fuq talba u fuq il-bażi tal-aħjar sforz, dwar fużjonijiet u akkwiżizzjonijiet, riorganizzazzjonijiet korporattivi oħra u trasferimenti ta’ self li seħħew matul ix-xahar ta’ referenza li għandhom impatt fuq it-tagħrif statistiku tal-istituzzjonijiet ewlenin irrapportati skont dan l-Artikolu. 6. Il-BĊE jista’ juża u jikkondividi fi ħdan l-Eurosistema l-ispjegazzjonijiet ipprovduti skont il-paragrafu 5 sabiex jappoġġa l-analiżi tad-data filwaqt li jqis ir-reġim ta’ kunfidenzjalità applikabbli.

Artikolu 17 Tempestività 1. Il-BĊi għandhom jirrapportaw lill-BĊE t-tagħrif statistiku rrapportat skont il-paragrafi 1 u 2 tal-Artikolu 16 għall-istituzzjonijiet ewlenin imsemmija fl-Artikolu 15(4) sal-għeluq tan-negozju fil-15-il jum tax-xogħol wara l-perjodu ta’ referenza li għalih jirreferu, u skont il-kalendarju tar-rapportar imsemmi fl-Artikolu 32. Jekk dan ma jkunx il-każ, il-BĊNi għandhom jirrapportaw it-tagħrif statistiku lill-BĊE sal-għeluq tan-negozju fl-20 jum tax-xogħol wara l-perjodu ta’ referenza li għalih jirreferu, u skont il-kalendarju tar-rapportar imsemmi fl-Artikolu 32. 2. Il-BĊi għandhom jirrapportaw lill-BĊE t-tagħrif statistiku rrapportat skont l-Artikolu 16(3) sal-għeluq tan-negozju fid-19-il jum tax-xogħol wara l-perjodu ta’ referenza li għalih jirreferu, u skont il-kalendarju tar-rapportar imsemmi fl-Artikolu 32.

Artikolu 18 Reviżjonijiet 1. Fejn il-BĊNi jirrevedu t-tagħrif statistiku skont l-Artikolu 10, huma għandhom ukoll, fejn rilevanti, jirrevedu t-tagħrif statistiku IBSI rrapportat skont il-paragrafi 1 u 2 tal-Artikolu 16. 2. Reviżjonijiet għat-tagħrif statistiku rrapportat skont il-paragrafi 1 u 2 tal-Artikolu 16 relatati ma’ istituzzjonijiet ta’ kreditu li mhumiex istituzzjonijiet ewlenin għandhom jiġu rrapportati mill-BĊNi fuq bażi tal-aħjar sforz. 3. Fejn il-BĊNi jirrevedu t-tagħrif statistiku skont l-Artikolu 14, huma għandhom ukoll, fejn rilevanti, jirrevedu t-tagħrif statistiku IMIR irrapportat skont l-Artikolu 16(3). 4. Il-BĊNi għandhom jipprovdu spjegazzjonijiet lill-BĊE, fuq talba, għal reviżjonijiet sottomessi skont dan l-Artikolu.

TAQSIMA 5

RIŻERVI MINIMI TAL-ISTITUZZJONIJIET TA' KREDITU

Artikolu 19 Tagħrif statistiku li għandu jiġi rrapportat dwar il-bażi ta’ riżerva 1. Il-BĊNi għandhom jirrapportaw lill-BĊE t-tagħrif statistiku dwar l-ammonti pendenti tal-aħħar tax-xahar speċifikati fit-Tabella 1 fil-Parti 1 tal-Anness V għal din il-Linja Gwida relatata mal-bażi ta’ riżerva aggregata tal-istituzzjonijiet ta’ kreditu kif ikkalkolati skont ir-Regolament (UE) 2021/378 (BĊE/2021/1). 2. It-tagħrif statistiku rrapportat skont il-paragrafu 1 għandu jiġi derivat mit-tagħrif statistiku stabbilit fir-Regolament 2021/379 (BĊE/2021/2) li jinġabar mill-BĊN minn istituzzjonijiet ta’ kreditu li huma soġġetti għal riżervi minimi skont ir-Regolament (UE) 2021/378 (BĊE/2021/1). Għal dawk l-istituzzjonijiet ta’ kreditu li huma istituzzjonijiet ta’ “denb”, il-BĊNi għandhom jużaw fil-kalkolu tal-bażi ta’ riżerva aggregata tal-aħħar xahar it-tagħrif statistiku tal-aħħar trimestru disponibbli wara l-pubblikazzjoni mill-BĊE ta’ tagħrif statistiku trimestrali miġbur skont l-Artikolu 4 ta’ din il-Linja Gwida. 3. Il-BĊNi għandhom jirrapportaw lill-BĊE tagħrif statistiku dwar il-provvediment ta’ somma f’daqqa aggregata speċifikata fit-Tabella 2 fil-Parti 1 tal-Anness V ta’ din il-Linja Gwida li titnaqqas mir-riżervi minimi tal-istituzzjonijiet ta’ kreditu skont l-Artikolu 6(2) tar-Regolament (UE) 2021/378 (BĊE/2021/1). 4. Il-BĊNi jistgħu jirrevedu t-tagħrif statistiku rrapportat skont dan l-Artikolu fi kwalunkwe ħin. Meta r-reviżjonijiet jiġu rrapportati mill-BĊNi skont dan l-Artikolu wara li jkun beda l-perjodu ta’ manutenzjoni, il-BĊE jista’ jagħżel li ma jipproċessax dawk ir-reviżjonijiet. Meta parti notifikanti tirrevedi l-bażi ta’ riżerva tagħha skont l-Artikolu 7(5) tar-Regolament (UE) 2021/378 (BĊE/2021/1), il-BĊNi għandhom jirrevedu t-tagħrif statistiku rrapportat skont dan l-Artikolu.

Artikolu 20 Tagħrif statistiku li għandu jiġi rrapportat dwar l-istatistika tal-proporzjon makro Il-BĊNi għandhom jirrapportaw lill-BĊE tagħrif statistiku dwar l-ammonti pendenti tal-aħħar tax-xahar relatati mal-proporzjon makro kif speċifikat fit-tabella fil-Parti 2 tal-Anness V ta’ din il-Linja Gwida. It-tagħrif statistiku rrapportat skont l-ewwel subparagrafu għandu jinkiseb mill-BĊNi mit-tagħrif statistiku disponibbli ta’ kull xahar miġbur minn istituzzjonijiet ta’ kreditu skont ir-Regolament (UE) 2021/379 (BĊE/2021/2). Meta t-tagħrif statistiku li għand jiġi rrapportat ma jkunx applikabbli għal Stat Membru, il-BĊN rilevanti għandu jirrapporta t-tagħrif statistiku bħala żero.

Artikolu 21 Tempestività Il-BĊNi għandhom jirrapportaw lill-BĊE t-tagħrif statistiku rilevanti ta’ kull xahar imsemmi fl-Artikoli 19 u 20 sal-għeluq tan-negozju fl-aħħar jum tax-xogħol ta’ qabel ma jibda l-perjodu ta’ manutenzjoni rilevanti, u skont il-kalendarju tar-rapportar imsemmi fl-Artikolu 32.

TAQSIMA 6

ISTITUZZJONIJIET ĠIRO TAL-UFFIĊĊJI POSTALI (POGIS) U GVERN ĊENTRALI

Artikolu 22 Tagħrif statistiku li għandu jiġi rrapportat dwar POGIs u gvern ċentrali 1. Il-BĊNi għandhom jirrapportaw lill-BĊE t-tagħrif statistiku dwar l-ammonti pendenti tal-aħħar tax-xahar speċifikati fit-Tabella 1 fl-Anness VI għal din il-Linja Gwida biex ikopru dawn li ġejjin: (a) POGIs li jirrapportaw skont l-Artikolu 3 tar-Regolament (UE) Nru 1074/2013 (BĊE/2013/39); (b) obbligazzjonijiet monetarji tal-gvern ċentrali u investimenti mill-gvern ċentrali ta’ flus kontanti u titoli maħruġa minn MFIs taż-żona tal-euro. 2. Il-BĊNi m'għandhomx ikunu meħtieġa jirrapportaw tagħrif statistiku skont dan l-Artikolu meta t-tagħrif statistiku msemmi fil-paragrafu 1(a) ma jeżistix u l-assi u l-obbligazzjonijiet imsemmija fil-paragrafu 1(b) ma jeżistux jew huma insinifikanti. 3. Il-BĊNi għandhom jirrapportaw lill-BĊE l-aġġustamenti ta’ riklassifikazzjoni fir-rigward ta’ kull partita ta’ ammont pendenti rrapportata skont il-paragrafu 1, kif speċifikat fit-Tabella 1 fl-Anness VI ta’ din il-Linja Gwida. 4. Il-BĊNi għandhom jirrapportaw lill-BĊE aġġustamenti ta’ rivalutazzjoni, fejn sinifikanti, kif speċifikat fit-Tabella 1 fl-Anness VI ta’ din il-Linja Gwida. 5. It-tagħrif statistiku li għandu jiġi rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30. It-tagħrif statistiku dwar l-aġġustamenti ta’ riklassifikazzjoni u ta’ rivalutazzjoni għandu jiġi rrapportat skont l-Anness I ta’ din il-Linja Gwida.

Artikolu 23 Tempestività Il-BĊNi għandhom jirrapportaw lill-BĊE t-tagħrif statistiku msemmi f’din it-Taqsima sal-għeluq tan-negozju fil-15-il jum tax-xogħol wara t-tmiem tax-xahar li għalih jirreferi t-tagħrif, skont l-Artikolu 5 tar-Regolament (UE) Nru 1074/2013 (BĊE/2013/39) u l-kalendarju tar-rapportar imsemmi fl-Artikolu 32 ta’ din il-Linja Gwida.

Artikolu 24 Reviżjonijiet 1. Il-BĊNi jistgħu jirrevedu t-tagħrif statistiku rrapportat skont din it-Taqsima kif ġej: (a) reviżjonijiet għat-tagħrif statistiku l-aktar reċenti u preċedenti ta’ kull xahar jistgħu jiġu sottomessi lill-BĊE fi kwalunkwe ħin; (b) reviżjonijiet għat-tagħrif statistiku ta’ kull xahar minbarra dak it-tagħrif statistiku ta’ kull xahar l-aktar reċenti u preċedenti jistgħu jiġu sottomessi barra mill-perjodu ta’ produzzjoni ta’ kull xahar. Il-BĊNi jistgħu, wara li jinnotifikaw lill-BĊE, jirrevedu t-tagħrif statistiku msemmi fil-punt (b) matul perjodu ta’ produzzjoni ta’ kull xahar fejn dan itejjeb b’mod sinifikanti l-kwalità tat-tagħrif. Il-BĊE jista’ jipproċessa dawn ir-reviżjonijiet wara l-perjodu ta’ produzzjoni ta’ kull xahar. Il-BĊE għandu jinforma lill-BĊN rilevanti meta l-ipproċessar ta’ dawk ir-reviżjonijiet jiġi pospost sa wara l-perjodu ta’ produzzjoni ta’ kull xahar. 2. Il-BĊNi għandhom jipprovdu spjegazzjonijiet lill-BĊE għar-reviżjonijiet irrapportati skont il-paragrafu 1 fuq talba u hekk kif ġej: (a) Il-BĊNi għandhom jipprovdu spjegazzjonijiet għal reviżjonijiet ta’ mill-inqas EUR 5 biljun (f’valur assolut) u għandhom jipprovdu dawk l-ispjegazzjonijiet fl-istess ħin tar-reviżjonijiet u fi kwalunkwe każ qabel l-għeluq tal-produzzjoni tad-data mill-BĊE għal dak il-perjodu ta’ produzzjoni; (b) meta l-BĊNi jissottomettu reviżjonijiet matul perjodu ta’ produzzjoni ta’ kull xahar skont it-tieni subparagrafu tal-paragrafu 1, għandhom jingħataw spjegazzjonijiet fil-ħin tar-rapportar. L-ispjegazzjonijiet ippreżentati skont l-ewwel subparagrafu għandhom jindikaw jekk ir-reviżjonijiet li jaffettwaw is-serje rrapportata humiex finali jew jistgħux ikunu soġġetti għal reviżjoni ulterjuri.

TAQSIMA 7

INDIKATURI FINANZJARJI STRUTTURALI (SFIS) TA’ ISTITUZZJONIJIET TA’ KREDITU

Artikolu 25 Tagħrif statistiku li għandu jiġi rrapportat dwar SFIs ta’ istituzzjonijiet ta' kreditu 1. Il-BĊNi għandhom jirrapportaw lill-BĊE l-SFIs dwar istituzzjonijiet ta’ kreditu li huma MFIs kif speċifikat fl-Anness VII għal din il-Linja Gwida. SFIs għandhom jiġu rrapportati fuq bażi aggregata, u vverifikat skont l-Artikolu 30. Bħala deroga mill-ewwel subparagrafu, il-BĊN jista’ jipprovdi t-tagħrif statistiku msemmi permezz ta’ sorsi ta’ data alternattivi. Il-BĊE jista’ juża dak it-tagħrif biex jikseb l-SFIs ta’ istituzzjonijiet ta’ kreditu, soġġett għal ftehim bejn il-BĊE u l-BĊN. 2. Fejn it-tagħrif statistiku rrapportat skont il-paragrafu 1 ma jinkludix il-popolazzjoni kollha li tirrapporta, il-BĊNi għandhom jingrossaw dak it-tagħrif statistiku biex jirrappreżenta l-popolazzjoni kollha li tirrapporta. Għall-finijiet tal-ewwel subparagrafu, il-BĊNi għandhom jipprovdu spjegazzjonijiet lill-BĊE. 3. Il-BĊNi jistgħu jirrevedu t-tagħrif irrapportat skont dan l-Artikolu waqt il-perjodu ta’ produzzjoni u jistgħu jagħtu spjegazzjonijiet dwar dawk ir-reviżjonijiet fuq talba tal-BĊE.

Artikolu 26 Tempestività Il-BĊNi għandhom jirrapportaw lill-BĊE t-tagħrif statistiku annwali għall-SFIs imsemmija fl-Artikolu 25 sal-aħħar ta’ Marzu ta’ kull sena u skont il-kalendarju tar-rapportar imsemmi fl-Artikolu 32 b’referenza għas-sena preċedenti, minbarra l-indikatur ‘numru ta’ impjegati ta’ istituzzjonijiet ta’ kreditu’ li għandu jiġi pprovdut sal-aħħar ta’ Mejju ta’ kull sena u skont il-kalendarju tar-rapportar imsemmi fl-Artikolu 32, b’referenza għas-sena preċedenti.

TAQSIMA 8

ISTITUZZJONIJIET TA’ KREDITU MHUX MFI

Artikolu 27 Tagħrif statistiku li għandu jiġi rrapportat fuq il-partiti tal-karta tal-bilanċ ta’ istituzzjonijiet ta’ kreditu mhux MFI 1. Il-BĊNi għandhom jirrapportaw lill-BĊE il-partiti tal-karta tal-bilanċ ta’ istituzzjonijiet ta’ kreditu mhux MFI li ġejjin: (a) l-ammonti pendenti fl-aħħar tax-xahar speċifikati fit-Tabella 1 fil-Parti 2 tal-Anness I tar-Regolament (EU) 2021/379 (BĊE/2021/2), bl-eċċezzjoni ta’ dan li ġej: (i) obbligazzjonijiet ta’ depożitu rrapportati biss minn istituzzjonijiet ta’ kreditu soġġetti għal rekwiżiti ta’ riżerva; (ii) pożizzjonijiet ta’ pools ta’ flus kontanti nozzjonali; (iii) ishma/unitajiet tal-MMF maħruġa; (iv) partiti li għalihom ingħataw derogi dwar rekwiżiti ta’ rapportar statistiku mill-BĊNi skont l-Artikolu 9(5)(b) tar-Regolament (UE) 2021/379 (BĊE/2021/2); (b) l-ammonti pendenti fl-aħħar tat-trimestru speċifikati fit-Tabelli 2, 3 u 4 fil-Parti 3 tal-Anness I tar-Regolament (UE) 2021/379 (BĊE/2021/2), bl-eċċezzjoni tal-partiti li għalihom ingħataw derogi dwar rekwiżiti ta’ rapportar statistiku mill-BĊNi skont l-Artikolu 9(5)(b) tar-Regolament (UE) 2021/379 (BĊE/2021/2). 2. Il-BĊNi għandhom jirrapportaw lill-BĊE t-tagħrif statistiku segwenti dwar aġġustamenti ta’ rivalutazzjoni ta’ istituzzjonijiet ta’ kreditu mhux MFI: (a) l-aġġustamenti ta’ rivalutazzjoni ta’ kull xahar speċifikati fit-Tabella 1A fil-Parti 4 tal-Anness I tar-Regolament (UE) 2021/379 (BĊE/2021/2), bl-eċċezzjoni ta’ dan li ġej: (i) pożizzjonijiet ta’ pools ta’ flus kontanti nozzjonali; (ii) ishma/unitajiet tal-MMF maħruġa; (iii) partiti li għalihom ingħataw derogi dwar rekwiżiti ta’ rapportar statistiku mill-BĊNi skont l-Artikolu 9(5)(b) tar-Regolament (UE) 2021/379 (BĊE/2021/2); (b) L-aġġustamenti ta’ rivalutazzjoni trimestrali speċifikati fit-Tabella 2A fil-Parti 4 tal-Anness I tar-Regolament (UE) 2021/379 (BĊE/2021/2), bl-eċċezzjoni tal-partiti li għalihom ingħataw derogi dwar rekwiżiti ta’ rapportar statistiku mill-BĊNi skont l-Artikolu 9(5)(b) tar-Regolament (UE) 2021/379 (BĊE/2021/2). 3. Il-BĊNi għandhom jirrapportaw lill-BĊE t-tagħrif statistiku li ġej dwar l-aġġustamenti ta’ riklassifikazzjoni ta’ istituzzjonijiet ta’ kreditu mhux MFI: (a) l-aġġustamenti ta’ riklassifikazzjoni ta’ kull xahar fir-rigward ta’ kull partita tal-ammont pendenti rapportata skont il-paragrafu 1(a); (b) l-aġġustamenti ta’ riklassifikazzjoni trimestrali fir-rigward ta’ kull partita tal-ammont pendenti speċifikati fit-Tabella 2 fil-Parti 3 tal-Anness I tar-Regolament (UE) 2021/379 (BĊE/2021/2), bl-eċċezzjoni tal-partiti li għalihom ingħataw derogi dwar rekwiżiti ta’ rapportar statistiku mill-BĊNi skont l-Artikolu 9(5)(b) tar-Regolament (UE) 2021/379 (BĊE/2021/2). 4. Il-BĊNi m’għandhomx ikunu meħtieġa jirrapportaw tagħrif statistiku skont dan l-Artikolu f’xi wieħed mill-każijiet li ġejjin: (a) ma jkun hemm l-ebda istituzzjoni ta’ kreditu mhux MFI residenti; jew (b) il-BĊN rilevanti ta derogi dwar ir-rapportar ta’ tagħrif statistiku skont l-Artikolu 5(2) tar-Regolament (UE) 2021/379 (BĊE/2021/2) lill-istituzzjonijiet ta’ kreditu mhux MFI residenti kollha skont l-Artikolu 9(5)(a) ta’ dak ir-Regolament. 5. It-tagħrif statistiku li għandu jiġi rrapportat skont dan l-Artikolu għandu jkun fuq bażi aggregata, u vverifikat skont l-Artikolu 30. It-tagħrif statistiku dwar l-aġġustamenti ta’ riklassifikazzjoni u ta’ rivalutazzjoni għandu jiġi rrapportat skont l-Anness I ta’ din il-Linja Gwida.

Artikolu 28 Tempestività 1. Il-BĊNi għandhom jirrapportaw lill-BĊE t-tagħrif statistiku ta’ kull xahar imsemmi f’din it-Taqsima sal-għeluq tan-negozju fil-15-il jum tax-xogħol wara t-tmiem tax-xahar li għalih jirreferi t-tagħrif, skont l-Artikolu 7(2) tar-Regolament (UE) 2021/379 (BĊE/2021/2) u l-kalendarju tar-rapportar imsemmi fl-Artikolu 32 ta’ din il-Linja Gwida. 2. Il-BĊNi għandhom jirrapportaw lill-BĊE t-tagħrif statistiku trimestrali msemmi f’din it-Taqsima sa tmiem il-ġurnata tax-xogħol tat-28 jum tax-xogħol wara t-tmiem tat-trimestru li għalih jirrelata t-tagħrif, skont l-Artikolu 7(3) tar-Regolament (UE) 2021/379 (BĊE/2021/2) u l-kalendarju tar-rapportar imsemmi fl-Artikolu 32 ta’ din il-Linja Gwida.

Artikolu 29 Reviżjonijiet 1. Il-BĊNi jistgħu jirrevedu t-tagħrif statistiku rrapportat skont din it-Taqsima fi kwalunkwe ħin. 2. Il-BĊNi għandhom jipprovdu spjegazzjonijiet lill-BĊE għar-reviżjonijiet sottomessi skont il-paragrafu 1 fuq talba. L-ispjegazzjonijiet ippreżentati skont l-ewwel subparagrafu għandhom jindikaw jekk ir-reviżjonijiet li jaffettwaw is-serje rrapportata humiex finali jew jistgħux ikunu soġġetti għal reviżjoni ulterjuri.

TAQSIM 9

VERIFIKA, RAPPORTAR TAD-DATA B’LURA U TRAŻMISSJONI

Artikolu 30 Verifika u spjegazzjonijiet 1. Mingħajr preġudizzju għar-Regolament (KE) Nru 2533/98, Regolament (UE) 2021/379 (BĊE/2021/2), Regolament (UE) Nru 1072/2013 (BĊE/2013/34) u Regolament (UE) Nru 1074/2013 (BĊE/2013/39), il-BĊNi għandhom jimmoniterjaw u jiżguraw il-kwalità u l-affidabbiltà tat-tagħrif statistiku disponibbli lill-BĊE skont din il-Linja Gwida. 2. Qabel ma jirrapportaw it-tagħrif statistiku lill-BĊE skont din il-Linja Gwida, il-BĊNi għandhom jivverifikaw li t-tagħrif jissodisfa r-restrizzjonijiet lineari pprovduti u miżmuma mill-BĊE inkluż, fejn rilevanti, restrizzjonijiet lineari relatati mal-konsistenza fil-frekwenzi kollha. Il-BĊNi għandhom jipprovdu spjegazzjonijiet lill-BĊE fuq talba ta’ kwalunkwe diskrepanza identifikata bis-saħħa ta’ dik il-verifika. 3. Il-BĊNi għandhom jivverifikaw dan li ġej fir-rigward tar-restrizzjonijiet lineari li għandhom x’jaqsmu mal-konsistenza fil-frekwenzi msemmija fil-paragrafu 2: (a) li t-tagħrif statistiku trimestrali huwa konsistenti mat-tagħrif statistiku korrispondenti ta’ kull xahar irrapportat skont l-Artikoli 3 u 4; (b) li t-tagħrif statistiku trimestrali huwa konsistenti mat-tagħrif statistiku korrispondenti ta’ kull xahar irrapportat skont l-Artikolu 27; (c) li t-tagħrif statistiku trimestrali dwar il-partiti tal-karta tal-bilanċ tal-MMFs irrapportat skont l-Artikolu 5 huwa konsistenti mat-tagħrif korrispondenti tal-aħħar tat-trimestru dwar il-partiti tal-karta tal-bilanċ ta’ MFIs oħra irrapportat skont l-Artikolu 4. Fejn it-tagħrif statistiku msemmi fil-punt (a) ma jkunx konsistenti fil-frekwenzi, il-BĊNi għandhom, fuq bażi tal-aħjar sforz, jissottomettu reviżjonijiet ta’ tagħrif statistiku li huwa konsistenti fil-frekwenzi permezz ta’ stima. 4. Il-BĊNi għandhom jimmonitorjaw il-konsistenza, bl-użu tat-tabelli ta’ assoċjazzjoni ddedikati msemmija fl-Artikolu 3(4), bejn l-ammonti pendenti tal-aħħar tax-xahar irrapportati skont l-Artikolu 3(1)(a) u kwalunkwe wieħed mill-ammonti pendenti li ġejjin irrapportati skont il-Linja Gwida (UE) 2016/2249 (BĊE/2016/34): (a) id-dikjarazzjoni finanzjarja ta’ kuljum tal-Eurosistema prodotta għall-aħħar jum tax-xogħol tax-xahar; (b) l-aħħar rendikont finanzjarju ta’ kull ġimgħa diżaggregat tax-xahar rispettiv. Il-BĊNi għandhom jipprovdu lill-BĊE, fuq talba, bir-riżultati tal-monitoraġġ tal-konsistenza msemmi fl-ewwel subparagrafu u spjegazzjonijiet tad-diskrepanzi bejn l-ammonti pendenti. 5. Meta l-BĊNi jirrapportaw in-numru ta’ friegħi u sussidjarji ta’ istituzzjonijiet ta’ kreditu mhux residenti kif speċifikat fl-Anness VII skont l-Artikolu 25, huma għandhom jiżguraw li dan it-tagħrif statistiku jkun konsistenti, mill-1999 ’il quddiem, mal-informazzjoni rreġistrata fil-lista ta’ MFIs għal finijiet statistiċi stabbilita skont l-Artikolu 4 tar-Regolament (UE) 2021/379 (BĊE/2021/2). 6. Il-BĊNi għandhom jipprovdu spjegazzjonijiet fuq talba mill-BĊE dwar l-iżviluppi fit-tagħrif statistiku rrapportat skont din il-Linja Gwida, inklużi interruzzjonijiet fit-tagħrif statistiku rrapportat meta mqabbla mal-perjodu ta’ referenza preċedenti. 7. Fejn il-BĊNi jistmaw tagħrif statistiku li għandu jiġi rrapportat skont din il-Linja Gwida, huma għandhom jipprovdu spjegazzjonijiet lill-BĊE fuq talba.

Artikolu 31 Rekwiżiti ta’ rapportar tad-data b’lura f’każ ta’ adozzjoni tal-euro 1. Meta Stat Membru mhux fiż-żona tal-euro jadotta l-euro wara d-dħul fis-seħħ ta’ din il-Linja Gwida, il-BĊN ta’ dak l-Istat Membru għandu jirrapporta dan li ġej lill-BĊE. (a) tagħrif statistiku dwar l-istatistika tal-partiti tal-karta tal-bilanċ MFI, inkluża l-istatistika tal-karta tal-bilanċ tal-MMF, għall-perjodi ta’ referenza ta’ rapportar kollha sa mill-adeżjoni fl-Unjoni ta’ dak l-Istat Membru u fi kwalunkwe każ għal mill-inqas tliet snin qabel l-adozzjoni tal-euro mill-Istat Membru; (b) tagħrif statistiku dwar l-istatistika tal-partiti tal-karta tal-bilanċ MFI għat-tliet snin qabel l-adeżjoni tal-Istat Membru fl-Unjoni, sakemm ma jkunx miftiehem mod ieħor mal-BĊE. 2. Il-BĊNi tal-Istati Membri li jadottaw l-euro għandhom jikkumpilaw it-tagħrif statistiku msemmi fil-paragrafu 1 daqslikieku l-Istat Membru kien parti miż-żona tal-euro matul il-perjodi ta’ referenza kollha. Għal dan il-għan, il-BĊNi jistgħu jużaw tagħrif statistiku rrapportat lill-BĊE qabel l-adozzjoni tal-euro mill-Istat Membru skont l-iskemi ta’ rapportar adattati mill-BĊE għall-Istati Membri li mhumiex fiż-żona tal-euro. Il-BĊNi għandhom jirrapportaw tagħrif statistiku skont ir-rekwiżiti li kienu applikabbli għall-Istati Membri taż-żona tal-euro fil-perjodi ta’ referenza rispettivi, sakemm il-BĊE u l-BĊN rilevanti ma jaqblux li jeskludu xi tagħrif statistiku. 3. Il-BĊNi tal-Istati Membri taż-żona tal-euro għandhom jirrapportaw lill-BĊE pożizzjonijiet ma’ residenti ta’ Stati Membri li mhumiex fiż-żona tal-euro li jadottaw l-euro wara d-dħul fis-seħħ ta’ din il-Linja Gwida fir-rigward tal-istatistika tal-partiti tal-karta tal-bilanċ MFI li tkopri t-tliet snin qabel dik l-adozzjoni, sakemm ma jkunx miftiehem mod ieħor mal-BĊE. Il-BĊNi għandhom jirrapportaw biss l-ammonti pendenti ta’ kull xahar ta’ dawk il-pożizzjonijiet li ġew irrapportati skont ir-Regolament (UE) 2021/379 (BĊE/2021/2), u li jaqbżu l-EUR 50 miljun. Il-BĊNi jistgħu jirrapportaw ukoll ammonti pendenti ta’ kull xahar ta’ dawk il-pożizzjonijiet li huma taħt il-EUR 50 miljun fuq bażi volontarja.

Artikolu 32 Kalendarju ta’ rapportar Sa l-aħħar ta’ Settembru ta’ kull sena, il-BĊE għandu jikkomunika d-dati eżatti tat-trażmissjoni lill-BĊNi fil-forma ta’ kalendarju ta’ rapportar. Il-BĊNi għandhom jirrapportaw it-tagħrif statistiku skont din il-Linja Gwida skont dak il-kalendarju ta’ rapportar.

Artikolu 33 Trażmissjoni 1. Il-BĊNi għandhom jittrażmettu t-tagħrif statistiku li għandu jiġi rrapportat skont din il-Linja Gwida b’mod elettroniku, bl-użu tal-mezzi speċifikati mill-BĊE. Il-format tal-messaġġ statistiku żviluppat għal dan l-iskambju elettroniku ta’ tagħrif statistiku għandu jkun il-format miftiehem mis-SEBĊ. 2. Fejn ma japplikax il-paragrafu 1, il-BĊNi jistgħu jużaw mezzi oħra għat-trażmissjoni ta’ tagħrif statistiku bil-kunsens minn qabel tal-BĊE.

TAQSIMA 10

PROĊEDURA TA’ EMENDA SIMPLIFIKATA U PUBBLIKAZZJONI

Artikolu 34 Proċedura ta’ emenda simplifikata Wara li jqis il-fehmiet tal-Kumitat tal-Istatistika, il-Bord Eżekuttiv tal-BĊE għandu jagħmel kwalunkwe emenda teknika meħtieġa fl-Annessi, sakemm dawk l-emendi la jibdlu l-qafas kunċettwali sottostanti, u lanqas ma jaffettwaw il-piż tar-rapportar tal-aġenti li jirrapportaw fl-Istati Membri. Il-Bord Eżekuttiv għandu jinforma lill-Kunsill Governattiv bi kwalunkwe emenda bħal din mingħajr dewmien żejjed.

Artikolu 35 Pubblikazzjoni Il-BĊNi m’għandhomx jippubblikaw kontribuzzjonijiet nazzjonali għall-aggregati monetarji taż-żona tal-euro u l-kontropartijiet tagħhom sakemm il-BĊE ma jkunx ippubblika dawn l-aggregati. Meta l-BĊNi jippublikaw dan it-tagħrif, għandhom ikunu l-istess bħall-informazzjoni li kkontribwew għall-aktar pubblikazzjoni reċenti tal-aggregati taż-żona tal-euro. Meta l-BĊNi jirriproduċu aggregati taż-żona tal-euro ppubblikati mill-BĊE, għandhom jirriproduċuhom fedelment.

TAQSIMA 11

L-EWWEL RAPPORTAR U DISPOŻIZZJONIJIET TRANŻITORJI

Artikolu 36 L-ewwel rapportar 1. L-ewwel rapportar għal tagħrif statistiku ta’ kull xahar li għandu jiġi rrapportat skont din il-Linja Gwida għandu jibda bit-tagħrif statistiku għal Jannar 2022. 2. L-ewwel rapportar għal tagħrif statistiku trimestrali li għandu jiġi rrapportat skont din il-Linja Gwida għandu jibda bit-tagħrif statistiku għall-ewwel trimestru tal-2022. It-tagħrif statistiku trimestralili għandu jiġi rrapportat għar-raba’ trimestru ta’ 2021 għandu jiġii rrapportat mal-Partijiet 1, 4, 7, 19 u 20 tal-Anness II għall-Linja Gwida (BĊE/2014/15) dwat statistika monetarja u finanzjarja. 3. L-ewwel rapportar għal tagħrif statistiku annwali li għandu jiġi rrapportat skont din il-Linja Gwida għandu jibda bit-tagħrif statistiku għal 2021.

Artikolu 37 Dispożizzjonijiet tranżitorji 1. Għall-perjodu mill-15 ta’ April 2021 sal-1 ta’ Frar 2022, meta l-BĊNi jirrapportaw informazzjoni dwar l-IBSI skont l-Artikolu 17a tal-Linja Gwida BĊE/2014/15 dwar l-istatistika monetarja u finanzjarja, huma għandhom jidentifikaw l-istituzzjonijiet ta’ kreditu li għalihom din l-informazzjoni għandha tiġi rrapportata skont l-Artikolu 15 ta’ din il-Linja Gwida. Il-BĊNi għandhom jirrapportaw dik l-informazzjoni lill-BĊE skont ir-rekwiżiti ta’ tempestività stabbiliti fl-Artikolu 17 ta’ din il-Linja Gwida għall-perjodu mill-15 ta’ April 2021 sat-1 ta’ Frar 2022. 2. Għall-perjodu mill-15 ta’ April 2021 sal-1 ta’ Frar 2022, fejn il-BĊNi jirrapportaw informazzjoni dwar l-IMIR skont l-Artikolu 17a tal-Linja Gwida BĊE/2014/15 dwar statistika monetarja u finanzjarja, huma għandhom jirrapportaw dik l-informazzjoni għall-istituzzjonijiet ewlenin kif msemmija fl-Artikolu 15(4) ta’ din il-Linja Gwida. Il-BĊNi għandhom jirrapportaw dik l-informazzjoni lill-BĊE skont ir-rekwiżiti ta’ tempestività stabbiliti fl-Artikolu 17 ta’ din il-Linja Gwida għall-perjodu mill-15 ta’ April 2021 sal-1 ta’ Frar 2022. 3. Għall-perjodu mis-26 ta’ Ġunju 2021 sal-1 ta’ Frar 2022, il-BĊNi għandhom jirrapportaw it-tagħrif statistiku miġbur minn istituzzjonijiet ta’ kreditu mhux MFI skont l-Artikolu 16(2) tar-Regolament (UE) 2021/379 (BĊE/2021/2) skont it-Taqsima 8 ta’ din il-Linja Gwida. Il-BĊNi għandhom jirrapportaw dik l-informazzjoni lill-BĊE sa mhux aktar tard mid-29 ta’ April 2022.

TAQSIMA 12

DISPOŻIZZJONIJIET FINALI

Artikolu 38 Dħul fis-seħħ 1. Din il-Linja Gwida għandha tidħol fis-seħħ fil-jum tan-notifika tagħha lill-banek ċentrali nazzjonali tal-Istati Membri li l-munita tagħhom hija l-euro. 2. Il-banek ċentrali nazzjonali tal-Istati Membri li l-munita tagħhom hija l-euro u l-BĊE għandhom jikkonformaw ma' din il-Linja Gwida mill-1 ta’ Frar 2022.

Artikolu 39 Destinatarji Din il-Linja Gwida hija indirizzata lill-banek ċentrali kollha tal-Eurosistema.

Magħmul fi Frankfurt am Main, is-26 ta’ Marzu 2021. Għall-Kunsill Governattiv tal-BĊE Il-President tal-BĊE Christine LAGARDE

(1) Ir-Regolament (UE) 2020/379 tal-Bank Ċentrali Ewropew tat-22 ta’ Jannar 2021 dwar il-partiti tal-karta tal-bilanċ tal-istituzzjonijiet ta' kreditu u tas-settur tal-istituzzjonijiet finanzjarji monetarji (BĊE/2021/2) (ĠU 73, 3.3.2021, p. 16).

(2) Ir-Regolament (UE) Nru 1072/2013 tal-Bank Ċentrali Ewropew tal-24 ta’ Settembru 2013 dwar statistika fuq rati ta’ imgħax applikati minn istituzzjonijiet finanzjarji monetarji (BĊE/2013/34) (ĠU L 297, 7.11.2013, p. 51).

(3) Ir-Regolament (UE) Nru 1074/2013 tal-Bank Ċentrali Ewropew tat-18 ta’ Ottubru 2013 dwar obbligi ta’ rapportar statistiku għal istituzzjonijiet ġiro tal-uffiċċji tal-posta li jirċievu depożiti mingħand residenti fiż-żona tal-euro li mhumiex istituzzjonijiet finanzjarji monetarji (BĊE/2013/39) (ĠU L 297, 7.11.2013, p. 94).

(4) Ir-Regolament tal-Kunsill (KE) Nru 2533/98 tat-23 Novembru 1998 dwar il-ġbir ta' tagħrif statistiku mill-Bank Ċentrali Ewropew (ĠU Edizzjoni Speċjali bil-Malti, Kapitolu 1, Vol.3, p. 23).

(5) Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).

(6) Ir-Regolament (UE) 2016/867 tal-Bank Ċentrali Ewropew tat-18 ta’ Mejju 2016 dwar il-ġbir ta' mikrodejta dwar il-kreditu u r-riskju tal-kreditu (BĊE/2016/13) (ĠU L 144, 1.6.2016, p. 44).

(7) Ara d-Deċiżjonijiet meħuda mill-Kunsill Governattiv tal-BĊE tas-26 ta’ Ġunju 2020, disponibbli fuq is-sit web tal-BĊE: www.ecb.europa.eu

(8) Linja Gwida (UE) 2018/876 tal-Bank Ċentrali Ewropew tal-1 ta' Ġunju 2018 dwar id-Database tar-Reġistru tal-Istituzzjonijiet u l-Affiljati (BĊE/2018/16) (ĠU L 154, 18.6.2018, p. 3).

(9) Ir-Regolament (UE) 2021/378 tal-Bank Ċentrali Ewropew tat-22 ta’ Jannar 2021 dwar l-applikazzjoni ta’ rekwiżiti ta’ riżerva minimi (BĊE/2021/1) (ĠU L 73, 3.3.2021, p. 1).

(10) Regolament (UE) 2019/2033 tal-Parlament Ewropew u tal-Kunsill tas-27 ta’ Novembru 2019 dwar ir-rekwiżiti prudenzjali tad-ditti tal-investiment u li jemenda r-Regolamenti (UE) Nru 1093/2010, (UE) Nru 575/2013, (UE) Nru 600/2014 u (UE) Nru 806/2014 (ĠU L 314, 5.12.2019, p. 1–63).

(11) Linja Gwida BĊE/2014/15 tal-Bank Ċentrali Ewropew tal-4 ta’ April 2014 dwar statistika monetarja u finanzjarja (ĠU L 340, 26.11.2014, p. 1)

(12) Regolament (UE) Nru 1072/2013 tal-Bank Ċentrali Ewropew tal-24 ta’ Settembru 2013 dwar statistika fuq rati ta’ imgħax applikati minn istituzzjonijiet finanzjarji monetarji (BĊE/2013/34) (ĠU L 297, 7.11.2013, p. 51).

(13) Regolament (UE) Nru 1074/2013 tal-Bank Ċentrali Ewropew tat-18 ta’ Ottubru 2013 dwar obbligi ta’ rapportar statistiku għal istituzzjonijiet ġiro tal-uffiċċji tal-posta li jirċievu depożiti mingħand residenti fiż-żona tal-euro li mhumiex istituzzjonijiet finanzjarji monetarji (BĊE/2013/39) (ĠU L 297, 7.11.2013, p. 94).

(14) Regolament tal-Kunsill (KE) Nru 2533/98 tat-23 Novembru 1998 dwar il-ġbir ta' tagħrif statistiku mill-Bank Ċentrali Ewropew (ĠU Edizzjoni Speċjali bil-Malti, Kapitolu 1, Vol.3, p. 23).

(15) Ara “Bridging tables between the accounting balance sheet items of the NCBs and the ECB and the items to be reporting for statistical purpose” (It-tabelli ta’ assoċjazzjoni bejn il-partiti kontabilistiċi tal-karta tal-bilanċ tal-BĊNi u l-BĊE u l-partiti li għandhom jiġu rrapportati għal finijiet statistiċi) ippubblikat fuq is-sit web tal-BĊE www.ecb.europa.eu

(16) Linja Gwida (UE) 2016/2249 tal-Bank Ċentrali Ewropew tat-3 ta’ Novembru 2016 dwar il-qafas legali għall-kontabilità u r-rapportar finanzjarju fis-Sistema Ewropea tal-Banek Ċentrali (BĊE/2016/34) (ĠU L 347, 20.12.2016, p. 37).

(17) Ir-Regolament (UE) Nru 549/2013 tal-Parlament Ewropew u tal-Kunsill tal-21 ta' Mejju 2013 dwar is-sistema Ewropea ta' kontijiet nazzjonali u reġjonali fl-Unjoni Ewropea (ĠU L 174, 26.6.2013, p. 1).

(18) Kif stipulat fl-Anness I għar-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni statistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar oqsma speċifiċi tal-istatistika (ĠU L 393, 30.12.2006, p. 1).

(19) Linja Gwida (UE) 2018/876 tal-Bank Ċentrali Ewropew tal-1 ta' Ġunju 2018 dwar id-Database tar-Reġistru tal-Istituzzjonijiet u l-Affiljati (BĊE/2018/16) (ĠU L 154, 18.6.2018, p. 3).